সুন্নাত ও বিদয়াত – Page 11 – শিবির অনলাইন লাইব্রেরি\nবিশ্বলোকের সৃষ্টিকর্তা আল্লাহ। এ সবের ওপর কর্তৃত্বও চলে একমাত্র আল্লাহরই। তিনি ছাড়া এ দুনিয়ায় অপর কারো কিছু করার ক্ষমতা নেই। মানুষ জীবিত থাকা অবস্থায় শুধু ততটুকুই করতে পারে, যা করার অবকাশ রেখেছেন আল্লাহ তা‘আলা। সে অবকাশও অসীম নয়, অস্বাভাবিক কিছু নয়। তবে আল্লাহ যাকে যা করার ক্ষমতা দান করেন, সে তা ততটুকুই করতে পারে যতটুকু করার অনুমতি আল্লাহ দান করেন। এ কারণে বলা যায়, আল্লাহ তাঁর প্রিয় বান্দাদের এ ধরনের কিছু কিছু কাজ করার অনুমতি দেন কখনো কখনো, যে ধরনের কাজকে আমরা ‘অলৌকিক কাজ’ বলে থাকি। এর কতগুলো কাজ এমন যেগুলো নবী রাসূলগণ কর্তৃক অনুষ্ঠিত হয়। এগুলোকেই ইসলামী পরিভাষায় বলে ‘মুজিযা’। নবী রাসূলগণের মুজিযা সত্য। নবীর নব্যুয়তী সত্যতা প্রমাণের জন্য তা হয় অকাট্য দলীল। কিন্তু এ ‘মুজিযা’ অনুষ্ঠিত হয় সৃষ্টির কল্যাণ সাধনের জন্য, কোনো কোনো বিশেষ ফায়দা পৌঁছাবার জন্য এবং তা হয় স্বয়ং আল্লাহর কুদরতে ও ইচ্ছায়, নবী-রাসূলের ইচ্ছায় নয়। তা করার ক্ষমতা নবী-রাসূলের নিজস্ব নয়, কেবল মাত্র আল্লাহরই দেয়া ক্ষমতা।\nআল্লাহ তা‘আলা অন্যান্য নবী ও রাসূলগণকে যেমন মুজিযা ও অকাট্য প্রমাণাদি দিয়েছেন তাঁদের নব্যুয়তের অকাট্যতার প্রতিষ্ঠিত করার উদ্দেশ্যে, তেমনি হযরত ঈসা(আ) কেও বহু অস্বাভাবিক কর্মকান্ড ঘটানোর শক্তি দান করেছিলেন। কিন্তু খ্রিস্টানরা সেসব নিদর্শন দেখে মনে করে নিয়েছে যে, এসব করার ক্ষমতা স্বয়ং হযরত ঈসা(আ) এর নিজস্ব এবং এই ক্ষমতা ও শক্তি ঠিক আল্লাহর ক্ষমতা ও শক্তি। এই কারণে সেই মূর্খরা মনে করে নিয়েছে যে-মহান আল্লাহই বুঝি হযরত ঈসার মধ্যে লীন হয়ে গেছেন। এক্ষণে আল্লাহ ও ঈসা অভিন্ন সত্তায় পরিণত, আল্লাহ ঈসা একাকার।(নাউজুবিল্লাহ)। আর এ-ই হচ্ছে খ্রিস্টানদের শিরকী আকীদা গ্রহণের মূলতত্ত্ব।\nমুসলমানদের মধ্যে অলী-আল্লাহ নামে পরিচিত ব্যক্তিদের সম্পর্কেও ভক্তির আতিশয্যে- চরম মূর্খতার কারণে- মনে করেছে যে, আল্লাহ বুঝি তাদের মুঠোর মধ্যে এসে গেছেন; কিংবা তারা আল্লাহ হয়ে গেছেন (নাউজুবিল্লাহ) বলেইতো তারা অসাধ্য সাধন করতে ও অস্বাভাবিক-অলৌকিক ঘটনাবলী ঘটাবার ক্ষমতার অধিকারী হয়ে বসেছেন। এও ঠিক শিরকে নিমজ্জিত খ্রিস্টানদের মতো চরম মূর্খতারই পরিণতি। খ্রিস্টানরা যেমন বুঝেনি যে, হযরত ঈসা(আ) এর যা কিছু ক্ষমতা, তা নবী হিসেবেই আল্লাহর দেয়া, তার নিজের কিছুই নয়, তেমনি মুসলমানদের মাঝে এই মূর্খ লোকেরাও বুঝেনা- বুঝতে প্রস্তুতই নয় যে, তারা যাদেরকে অলী-আল্লাহ বলে মনে করে প্রকৃতপক্ষে তারা আল্লাহর অলী নাও হতে পারে। আর হলেও অলৌকিক কিছু করার, আল্লাহর চলমান ও সদা কার্য্কর স্বাভাবিক নিয়ম বিধান দর-বদল করার কোনো ক্ষমতাই তাদের নেই। ওরাও ঠিক এই কারণেই খ্রিস্টানদের মতোই চরম শিরকের মধ্যে ডুবে আছে।\nকিন্তু নবী-রাসূল ছাড়া অন্য মানুষের দ্বারা যদি অস্বাভাবিক কর্মকান্ড হয় তবে তা তিন প্রকারের হতে পারে।\nএক. তা দ্বারা যদি কোনে দ্বীনী ফায়দা হয়, তবে তা নেক আমলসমূহের মধ্যে গণ্য।\nদুই. যদি তা থেকে কোনো বৈধ ব্যাপার ঘটে, তবে তা আল্লাহর দেয়া এক বৈষয়িক নেয়ামত। সে জন্যে সংশ্লিষ্ট ব্যক্তির উচিত আল্লাহর শোকর করা।\nতিন. অস্বাভাবিক ঘটনা যদি এমন কিছু ঘটে বা হারামের পর্যায়ে পড়ে যায়, তবে তা হবে আল্লাহর আযাবের কারণ। তার ফলে আল্লাহর অসন্তুষ্টি ফেটে পড়ে।\nমনে রাখতে হবে, অস্বাভাবিক ঘটনা যেমন দুনিয়ার নেক বান্দাদের কেন্দ্র করে সংঘটিত হয় তেমনি সংঘটিত হতে পারে অন্যান্য বান্দাদের কেন্দ্র করেও। অতএব তা যেমন দ্বীনের দৃষ্টিতে ভালোও নয়, তেমনি মন্দও নয়। কিন্তু এমনও হয়, যা না ভালো, না মন্দ।\nনেক লোকদেরকে কেন্দ্র করলে তেমন কোনো ঘটনা ঘটলে তা যেমন তার নিজের গৌরবের কোনো বিষয় নয়, তেমনি তা-ই নয় তার বুজুর্গীর কোনো প্রমাণ। আর যাকে কেন্দ্র করেই এমন কিছু ঘটবে, তাকেই যে অলৌকিক ক্ষমতার মালিক মনে করতে হবে, মনে করতে হবে তাকে আল্লাহর প্রিয় বান্দা, তার কোনো দলীলই কুরআন হাদীসের খুঁজে পাওয়া যায়না। কুরআনের আয়াতের ভিত্তিতে কে আল্লাহর অলী, কে তাঁর প্রিয় ব্যক্তি, নিম্নোক্ত আয়াত থেকে জানতে পারা যায়। আল্লাহ ইরশাদ করেছেনঃ\nالَّذِينَ آمَنُوا وَكَانُوا يَتَّقُونَ [١٠:٦٣]\n–জেনে রেখো, আল্লাহর অলী লোকদের কোনো ভয় নেই, নেই তাদের দুশ্চিন্তার কোনো কারণ। এরা সেই লোক, যারা ঈমান এনেছে এবং তাকওয়া অবলম্বন করেছে। (ইউনূসঃ62-63)\nহযরত আবু হুরায়রা(রা) বর্ণনা করেছেন, নবী করীম(স) হাদীসে কুদসী বর্ণনা প্রসঙ্গে আল্লাহর এ কথাটি বলেছেনঃ আরবী(**********)\n-যে লোক আমার অলীর সঙ্গে শত্রুতা করবে, সে আমার সাথে যুদ্ধের ঘোষণা দেয়। বান্দার ওপর আমি যেসব ফরয ধার্য্ করে দিয়েছি কেবল সেগুলো আদায় করেই আমার নৈকট্য লাভ করতে পারে- এ-ই আমার নিকট অধিক প্রিয়। নফল কাজ করেও বান্দা আমার নৈকট্য লাভ করে থাকে। শেষ পর্য্ন্ত আমি তাকে ভালোবাসতে শুরু করি। আর আমি যখন কোনো বান্দাকে ভালোবাসতে শুরু করি, তখন আমি তার সেই কান হয়ে যাই যা দ্বারা সে শুনে, সেই চোখ হয়ে যায় যা দ্বারা দেখে, সেই হাত হয়ে যাই যা দ্বারা সে ধরে, সেই পা হয়ে যাই যা দ্বারা সে চলে। অতএব সে আমার দ্বারাই শুনে, আমার দ্বারাই দেখে, আমার দ্বারাই ধরে, আমার দ্বারাই চলে।\nকুরআনের আয়াত এবং হাদীস থেকে প্রমাণিত হলো যে, অলী-আল্লাহ সেই হয় এবং তাঁকেই বলা যায়, যে মুমিন হবে এবং মুত্তাকী হবে। ঈমান ও তাকওয়া হওয়ার মানে পূর্ণ ঈমান এবং নির্ভূল নির্ভেজাল তাকওয়া। আর হাদীস থেকে জানা গেল যে, সে হবে আল্লাহর আরোপিত ফরযসমূহের যথাযথ পালনকারী। কিন্তু সেই সঙ্গে তার যে কারামত হতে হবে এমন কথা না কুরআনে আছে, না হাদীসে। কুরআনের উক্ত আয়াতের পরবর্তী কথায় এই কারামতের কথা নেই। যা আছে তা হলো এইঃ لَهُمُ الْبُشْرَىٰ فِي الْحَيَاةِ الدُّنْيَا وَفِي الْآخِرَةِ ۚ\n-তাদের জন্য সুসংবাদ দুনিয়ার জীবনে এবং পরকালের।\nبُشْرىবা সুসংবাদ বলতে মূলত বোঝায় এমন খবর যা শুনলে মুখমন্ডলে আনন্দের চিহ্ন ফুটে ওঠে। এ থেকেই হচ্ছে বাশারাত মানে সুসংবাদ। আর যে সংবাদ দিলে এরূপ আনন্দ লাভ হয় তাকেও بُشْرى বলা হয়। আর এর সঠিক তাৎপর্য্ এইঃ তাদের জন্যে সুসংবাদ তারা দুনিয়ায় থাকতেও এবং পরকালে চলে গেলেও। অর্থাৎ নগদ ও বাকী উভয় ধরনই।\nআল্লামা আলুসী লিখেছেনঃ বহু সংখ্যক হাদীসের বর্ণনা থেকে প্রমাণিত হয় যে, কুরআনের এ بُشْرى শব্দের অর্থ হচ্ছে দুনিয়ার জীবনে ভাল ও শুভ স্বপ্ন, যা নব্যুয়তের ছিচল্লিশ ভাগের এক ভাগ।\nরাসূল(সা) এর নিজের কথা থেকেই এ তাফসীর জানা গেছে অকাট্যভাবে। আর পরকালের ব্যাপারে তা হচ্ছেঃ মুমিনকে মৃত্যুর মুহুর্তে সুসংবাদ দেয়া হবে যে, আল্লাহ তোমাকে এবং তোমাকে যারা তোমার কবর পর্য্ন্ত বহন করে নেবেন, তাদের মাফ করে দিয়েছেন।\nআর হযরত আবু হুরায়রা(রা) এর বর্ণনা থেকেও জানা যায়, যার মানে হচ্ছে বেহেশত।\nআর আতা থেকে বর্ণিত হয়েছেঃ দুনিয়ায় হচ্ছে এই যে,بُشْرى ফেরেশতারা মৃত্যুর সময় তাদের নিকট রহমত নিয়ে আসবেন। আর পরকালীন হচ্ছে এই যে, بُشْرى তখন ফেরেশতাগণ এ সব মুসলমানের নিকট তাদের সাফল্য ও সম্মান মর্যাদার সুসংবাদ বহন করে নিয়ে আসবেন। তারা তাদের মুখমন্ডলকে উজ্জল দেখতে পাবেন এবং তাদের ডান হাতে তাদের আমলনামা দেয়া হবে, তারা তা পড়বে ইত্যাদি পর্যায়ের সুসংবাদ।\nতাহলে অলী-আল্লাহদের যে কোনো কারামত লাভ হবে, যা নিয়ে এখনকার সত্য পীরেরা এবং মিথ্যা পীরেরা দাবি করছে এবং অন্ধ অজ্ঞ মুরীদদের এসব আজগুবী কথাবার্তা বলে সাচ্চা পীর আর ভন্ড পীরের দিকে অধিকতর আকৃষ্ট করে তোলা হচ্ছে।\nঅলী-আল্লাহদের প্রতি এসব দান বাস্তবিকই আল্লাহর অতি বড় অনুগ্রহ। কিন্তু সে অনুগ্রহ ব্যক্তিগতভাবে তাদের জন্য। কেউ তা লাভ করে থাকলে তার উচিত আল্লাহর শোকর আদায় করা। কিন্তু তার প্রচারণার মারফতে পীর-মুরীদী ব্যবসা চালানোর লিল্লাহিয়াতের কোনো প্রমাণ মিলে কি? আকায়িদের কিতাবে যে কারামতের কথা বলা হয়েছে তা হলো এগুলো। কারামত মানে সম্মান মর্যাদা; আর এগুলোও আল্লাহর পক্ষ হতে দেয়া সম্মান মর্যাদা এবং কুরআন হাদীসের ঘোষণায় প্রমাণিত এসব কারামতকে কোনো মুসলমান অস্বীকার করতে পারেনা। কিন্তু এখানে যে কারামতের কথা বলা হচ্ছে তা এসব নয়। তা হলো কোনো পীর বা অলী আল্লাহ কোনো অঘটন ঘটিয়েছে, কোনো অস্বাভাবিক কাজ করে মুরীদদের তাক লাগিয়ে দিয়েছে, কে শূণ্যে উড়ে গেছে, কে পানির ওপর দিয়ে পায়ে হেঁটে সমুদ্র পার হয়েছে, কে জেলখানায় বন্দী থাকা অবস্থায়ও প্রতিদিন কাবায় গিয়ে নামায পড়েছে, এসব প্রচারণার মানে কি? এসব যে একেবারে ফাঁকা বুলি, কেবল অজ্ঞ মূর্খদের জন্যই তা বলা হয়, তাদের মধ্যেই তা প্রচার করা হয়, এটা যে কোনো সুস্থ বুদ্ধির মানুষই স্বীকার করবেন।\nমোটকথা, অলী আল্লাহ হলেই যে তার কারামত বা অলৌকিক ঘটনা ঘটানোর ক্ষমতা থাকতে হবে, কারো ‘কারামত’ থাকলেই যে সে অলী আল্লাহ বলে গণ্য হবে আর কারামত না হলে অলী আল্লাহ মনে করা যাবেনা, সব কথাই ভিত্তিহীন। কুরআন হাদীসের এসব কথার কোনোই দলীল নেই।\nমূর্খ পীরেরা ততোধিক মূর্খ মুরীদদের সামনে নিজেদের যে সব কারামত জাহির করে, প্রকাশ করে যেসব অলৌকিক(?) কান্ড কারখানা কিংবা মৃত্যুর পরও তারা অলৌকিকভাবে দুনিয়ার ব্যবস্থাপনার এবং সামাজিক কাজকর্মে কোনোরূপ ‘তাসাররূপ করে বা করতে পারে কিংবা শায়খদের রূহ হাযির হয়, দুনিয়ার অবস্থা জানে বা শুনে ইত্যাদি বলে যে দাবি করা হচ্ছে, সেগুলো সুস্পষ্টভাবে কুফরি বা শিরকী কথাবার্তা ছাড়া আর কি হতে পারে। এ ক্ষমতা স্বয়ং রাসূলকেও দেয়া হয়নি। এ পর্যায়ে কয়েকটি দলীলের উল্লেখ করা যাচ্ছে।\nমুল্লা আলী আল কারী লিখেছেনঃ হানাফী ইমামগণ স্পষ্ট ভাষায় বলেছেনঃ নবী করীম(স) গায়েব জানেন-এরূপ আকীদা যে রাখে, সে কাফির। কেননা এরূপ আকীদা আল্লাহর ঘোষণা ‘আল্লাহ ছাড়া আসমান জমিনের কেউ ই গায়েব জানেনা’ এর বিপরীত।( قُل لَّا يَعْلَمُ مَن فِي السَّمَاوَاتِ وَالْأَرْضِ الْغَيْبَ إِلَّا اللَّهُ ۚ আয়াতের অর্থ হলোঃ যে সব বিষয়ে মানুষের অনুভূতি শক্তি ও বিদ্যাবুদ্ধির বাইরে অবস্থিত গায়েব, তা আসমান-জমিনের গোটা সৃষ্টিলোকের মধ্যে একমাত্র আল্লাহ ছাড়া আর কেউ ই জানেনা। ইমাম ইবনে কাসীর এ আয়াতের তাফসীরে লিখেছেনঃ আল্লাহ তা‘আলা তাঁর রাসূলকে নির্দেশ দিচ্ছেন যে, তিনি সমগ্র সৃষ্টিলোকের শিক্ষাদান প্রসঙ্গে যেন বলে দেন যে, আসমান-জমিনের অধিবাসীদের মধ্যে কেউ-ই গায়েব জানেননা-জানেন কেবলমাত্র আল্লাহ তা‘আলা। অতঃপর লিখেছেনঃ আল্লাহর কথা-‘আল্লাহ ছাড়া’ পূর্ব কথা থেকে সম্পূর্ণ বিচ্ছিন্ন করে আলাদা করা হয়েছে। তার মানে হলো এই যে, গায়েব আল্লাহ ছাড়া কেউই জানেনা। কেননা এ ব্যাপারে তিনি এক ও একক, এ ব্যাপারে তাঁর কেউই শরীক নেই।)\nএমনিভাবে যে লোক বিশ্বাস করবে যে, মৃত লোকেরা দুনিয়ার ব্যাপারে ‘তাসাররুফ’ করে (নিজেদের ইচ্ছেমতো কোনো ঘটনা ঘটানো ও কার্য্ সম্পাদন করে), আল্লাহ ছাড়া এরূপ আকীদা রাখা কুফরী।\nবিবাহে যে লোক আল্লাহর রাসূল(স)-কে সাক্ষী বানায়ঃ তাকে হানাফী ফিকাহ এর কিতাবে কাফির বলা হয়েছে। কেননা সে এ কাজ রাসূলে করীমকে ‘আলিমুল গায়েব’ মনে করেই করেছে।\nকবরস্থানে যে শিরক বিদয়াত অনুষ্ঠিত হয়, তার বিরুদ্ধে মুজাদ্দেদি আল ফেসানী জিহাদ করেছেন আজীবন। এ পর্যায়ে তিনি যা লিখেছেন, তা এখানে উদ্ধৃত করা হচ্ছেঃ রোগ শোক দূর করার ব্যাপারে মূর্তি দেব-দেবী ও বাতিল মা’বুদের নিকট সাহায্য চাওয়া, যা জাহিল মুসলমানদের মধ্যে রেওয়াজ পেয়ে গেছে-একেবারেই শিরক ও গোমরাহী। নির্মিত ও অনির্মিত পাথরের নিকট নিজেদের প্রয়োজন পূরণের জন্য দো’আ করা মহান আল্লাহকে স্পষ্ট ভাষায় অস্বীকার করার সমান এবং একেবারেই কুফরী। আল্লাহ তা‘আলা কোনো কোনো গোমরাহ লোকদের অবস্থান বর্ণনা প্রসঙ্গে বলেছেন, ‘তারা নিজের ব্যাপারসমূহকে তাগুতী শক্তির নিকট পেশ করতে ইচ্ছে করে, অথচ আল্লাহ নির্দেশ দিয়েছেন যে, এসব তাগুতী শক্তিকে অস্বীকার করতে হবে। আর শয়তান তাদের বিভ্রান্ত করে গোমরাহীর মধ্যে নিক্ষেপ করতে চায়।\nঅনেক মেয়েলোক চরম অজ্ঞতাবশত এ ধরনের সাহায্য্ প্রার্থনায় লিপ্ত হয়। কতক অলীক নামের কাছে রোগ শোক ও বিপদাপদ থেকে মুক্তি চায়। তাতে মুশরিকদের রসম-রেওয়াজ জড়িত। খুব কম মেয়েলোকই এই সূক্ষ্ম শিরক হতে রক্ষা পেয়েছে, আর এতদসংক্রান্ত অনুষ্ঠানাদিতে শরিক হয়নি। অবশ্য আল্লাহ যাকে বাঁচিয়েছেন, সেই বেঁচেছে।\nবর্তমানকালে অলী-আল্লাহ বলে কথিত লোকদের কবরে যা কিছু ঘটছে, ঘটছে বিশেষ পীরের বিশেষ মুরীদরা জীবিত পীরের দরবারে বা মৃত পীরের কবরে গিয়ে যা কিছু করছে, তার কাছ থেকে রূহানী ফায়েজ হাসিল করছে, বিপদে আপদে সাহায্য প্রার্থনা করছে, তা যে সম্পূর্ণরূপে শিরকী কাজ এবং মুসলিম সমাজে তা যে শিরকের বিদয়াত মুজাদ্দিদে আলফেসানীর কথার পূর্বোক্ত উদ্ধৃতি থেকে তা স্পষ্ট বোঝা যাচ্ছে। অথচ বড়ই আফসোস, তাঁরই পরবর্তীকালে মুরীদ ও তস্য মুরীদরা আজ ঠিক সেই সব কাজই করেছে এবং তা সত্বেও নিজেদের ‘আহলে সুন্নাত আল জামায়াত’ হওয়ার দাবি করছে। মুজাদ্দিদে আলফেসানীর উপরোক্ত যুক্তিপূর্ণ কথার আলোকে এদেরকে ‘আহলে সুন্নাত না বলে বরং বলা যায় আহলে সুন্নাত আল বিদয়াত। মুজাদ্দিদে আলফেসানী(রহ) এ ধরনের কাজকে স্পষ্ট ভাষায় শিরকী কাজ এবং এই লোকদেরকে মুশরিক বলে অভিহিত করেছেন। কেননা একাজ কেবল মুশরিকদের দ্বারাই সম্ভব। মুশরিক লোকেরা এ ধরনের কাজ করে বলেইতো তারা মুশরিক। এ ধরনের কাজ না করলেতো তারা নিশ্চয়ই মুশরিক হতোনা। তাহলে এক শ্রেণীর মুসলিম বা পীর আলিম নামধারী লোকেরা যদি এরূপ কাজ করে, তবে তা কোনো শিরকী কাজ হবেনা এবং তারাই বা আল্লাহর দরবারে ‘মুশরিক’ রূপে নিন্দিত হবেনা কেন? দীর্ঘ আলোচনার শেষ পর্যায়ে এ কালের পীর-মুরীদ ও ‘অলী-আল্লাহ’ বলে কথিত লোকদের স্মরণ করিয়ে দিতে চাই হযরত মুজাদ্দিদে আলফেসানী(রহ) এর নসীহত, যা তিনি করেছিলেন তদানীন্তন বিদয়াতী পীরদের প্রতি-তা হলোঃ\n-একালের তাসাউফপন্থীরা যদি ইনসাফ করে এবং ইসলামের দূর্বল অবস্থা ও মিথ্যার ব্যাপক রূপ লক্ষ্য করে তাহলে তাদের উচিত সুন্নাতের বাইরে তাদের পীরদের পায়রুবী না করা। আর মনগড়া বিষয়গুলোকে নিজেদের পীরদের আমল করতে দেখার দোহাই দিয়ে অনুসরণ না করা।\nবস্তুত নবী করীম(স) এর অনুসরণ করে চলা নিঃসন্দেহে মুক্তির বাহন, ভালো ও মঙ্গলময় ফলের উৎস। সুন্নাতের বাইরের বিষয়গুলোকে অন্ধভাবে মেনে চলার মধ্যে বিপদের ওপর বিপদ রয়েছে।\nআমাদের সমাজে সাধারণ অশিক্ষিত লোকদের মাঝে তাবিজ কবজ এবং এক শ্রেণীর বড় লোকদের মাঝে, বিশেষ করে বিদেশ সফরকালে ‘ইমামে জামেন’ বাঁধার একটি ব্যাপক রেওয়াজ রয়েছে দেখা যায়। এ সব লোক ইসলামের মৌলিক আদর্শের বড় একটা ধার ধারেনা, বুঝেও না তেমন। কিন্তু তা সত্ত্বেও বিপদে পড়লে বা বিপদ দেখা দিলে অথবা বিপদের আশংকা করলে হাতে, গলায় তাবিজ কবজ ও ‘ইমামে জামেন’ না বেঁধে তারা পারেনা। এরা মনে করে, এতে করে বিপদ কেটে যাবে কিংবা বিপদ আসতেই পারবেনা। কিন্তু কুরআন হাদীসের দৃষ্টিতে এসব যে ইসলামের তওহীদী আকীদার সম্পূর্ণ বিপরীত এবং মুসলমানদের মাঝে এটা যে একটা সম্পূর্ণ বিদয়াত ও শিরকী কাজ, সে কথা তারা ভেবে দেখবারও অবকাশ পায়না। একটু গভীরভাবে তলিয়ে দেখলে বুঝতে পারা যায়, মূলত দোষ এ লোকদের নয়, এক শ্রেণীর আলিম বেশ ধারী মোল্লা মৌলবীরাই সাধারণ মানুষের মাঝে এ জিনিসের প্রচলন করেছে এবং এতে করে তারা দু পয়সা রোজগার করে খাচ্ছে। তারা অজ্ঞ মূর্খ লোকদের মনে তওহীদী আকীদার কোনো ধারণা সৃষ্টি করতেই চেষ্টা করেনি। বরং তার বিপরীতে এ ধারণা দিয়েছে যে, বিপদ কেটে যাবে। বিপদ থেকে উদ্ধার পাবে। অর্থাৎ তওহীদী আকীদার পরিবর্তে স্পষ্ট শিরকী আকীদাই তাদের মন মগজে বসিয়ে দেয়া হয়েছে। এক আল্লাহর ওপর সর্বাবস্থায় নির্ভর করার, আল্লাহর নিকট বিপদ হতে উদ্ধার পাওয়ার জন্য দো’আ করার কথা না শিখিয়ে তাদের পরিচালিত করা হয়েছে সুস্পষ্ট শিরকের পথে। এতে করে মুসলিম সমাজে তাবিজ কবজ ও ইমামে জামেন বাঁধার রেওয়াজ দিয়ে এক সুস্পষ্ট বিদয়াতকেই চালু করা হয়েছে মুসলমানদের মধ্যে।\nঅথচ যে কোনো আলিম কুরআনের দিকে তাকালে দেখতে পেত, কুরআন মুসলমানদের পরিচয় দান প্রসঙ্গে ওজস্বিনী ভাষায় ঘোষণা করেছেঃ\n–মুমিন-মুসলমানেরা কেবল আল্লাহরই রহমত পাওয়ার আশা করে এবং কেবল তারই আজাববে ভয় করে। (বনী ঈসরাইলঃ৫৭)।\nঅন্য কথায় তারা আল্লাহ ছাড়া আর কারো নিকট, কোনো জিনিসের নিকট একবিন্দু সাহায্য, শান্তি ও নিরাপত্তা পেতে চায়না। তাদের মন কোনো অবস্থাতেই অন্য কারো দিকে, কিছুর দিকে আশান্বিত হয়না। অপর কারো ক্ষতির একবিন্দু ভয়ও তাদের মনে জাগেনা। তারা যেমন কোনো মৃত্যু ও অনুপস্থিত ব্যক্তি বা কোনো প্রাণহীন জিনিসের আশ্রয় নেয়না – না কোনো ফায়দা লাভের আশায়, না কোনো বিপদ বা ক্ষতি দূর করার উদ্দেশ্যে। বস্তুত এই তওহীদী আকীদা এবং এই হচ্ছে তওহীদবাদী মুমিনের পরিচয়।\nকিন্তু তাবিজ-তুমার-কবজ বাঁধা এর সম্পূর্ণ পরিপন্থী। তা কুরআন মজীদের নিম্নোক্ত আয়াতের স্পষ্ট বিরোধী। আল্লাহ তা‘আলা ইরশাদ করেছেনঃ\nقُلْ أَفَرَأَيْتُم مَّا تَدْعُونَ مِن دُونِ اللَّهِ إِنْ أَرَادَنِيَ اللَّهُ بِضُرٍّ هَلْ هُنَّ كَاشِفَاتُ ضُرِّهِ أَوْ أَرَادَنِي بِرَحْمَةٍ هَلْ هُنَّ مُمْسِكَاتُ رَحْمَتِهِ ۚ\n–বলো হে নবী! তোমরা কি লক্ষ্য করছো তোমরা আল্লাহকে বাদ দিয়ে যাকে তাকে ডাকো, আল্লাহ যদি আমাকে কোনো ক্ষতি করতে চান তাহলে কি তারা তা রোধ বা দূর করতে পারবে? কিংবা আল্লাহ যদি আমাকে কোনো রহমত দিতে চান তাহলে কি তারা আল্লাহর এ রহমতকে বাধা দিতে পারবে? (আঝ ঝুমার ৩৮)।\nক্ষতি বা রহমত দেয়ার একমাত্র নিরংকুশ মালিক এক আল্লাহই, আল্লাহ ছাড়া আর কেউ নয়। আল্লাহ চাইলে ক্ষতি করে দেবেন, সে ক্ষতি থেকে সে বাঁচতে পারবেনা। অনুরূপভাবে আল্লাহ যদি কাউকে রহমত দান করতে চান, তাহলে সে রহমত থেকে বঞ্চিত থাকবেনা, কেউ তাকে রহমত থেকে বঞ্চিত করতে পারবেনা। যার জন্য রহমত নির্দিষ্ট, সে রহমত অন্য কাউকেও দিতে পারবেনা কেউ। অবস্থা যখন এই, তখন বুদ্ধিমান লোকেরা কেন আল্লাহ ছাড়া অপর কোনো ব্যক্তি, শক্তি বা জিনিসের কাছে কিছু পেতে চাইবে, পেতে চাইবে তার দয়া সাহায্য, পেতে চাইবে বিপদ হতে তার কাছে নিষ্কৃতি? আমাদের দেশে তাবিজ কবজ, ইমামে জামেন কি এ ধরনের জিনিস নয়? হাদীসে তো এসব সম্পর্কে স্পষ্ট নিষেধ বাণী উচ্চারিত হয়েছে। যে কোনো আলিম এ হাদীস দেখতে পারেন। দেখলে বুঝতে পারবেন যে, হাদীসের দৃষ্টিতেই এসব শিরকী কাজ। এখানে আমরা কয়েকটি হাদীসের উল্লেখ করছি।\n-হযরত ইমরান ইবনে হুসায়ন (রা) হতে বর্ণিত, নবী করীম(স) এক ব্যক্তিকে দেখতে পেলেন, সে পিত্তরসের রোগ থেকে বাঁচার জন্য একটি আংটি হাতে পড়ে রেখেছে। তিনি অসন্তোষের সুরে জিজ্ঞেস করলেন, ‘ওটা কি পরেছ? বললো, রোগ হতে উদ্ধার পাওয়ার উদ্দেশ্যে এটা পড়েছি। রাসূল(স) বললেন, ওটা খুলে ফেল। কেননা ওটা তোমার হাতে পরা থাকলে তোমার বিপদ বাড়িয়ে দেবে- কমাবেনা একটুও। আর এটা রাখা অবস্থায় যদি তুমি মরে যাও, তাহলে তুমি কখনোই কল্যাণ লাভ করতে পারবেনা।\nহযরত উকবা ইবনে আমের(রা) হতে বর্ণিত, নবী করীম(স) ইরশাদ করেছেনঃ আরবী(******)\n-যে ব্যক্তি কোনো তাবিজ তুমার ঝুলাবে, আল্লাহ তাকে কোনো ফায়দা দেবেননা। আর যে কোনো কবজ ঝুলাবে, আল্লাহ তার বিপদ দূর করবেননা কখনো (কোনো শান্তি পাবেনা সে)।\nঅপর বর্ণনায় বলা হয়েছেঃ আরবী(********)\n-যে লোক কোনো তাবিজ কবজ বাঁধবে, সে শিরক করলো।\nপরপর উল্লেখ করা এ তিনটি হাদীস থেকে স্পষ্ট প্রমাণিত হয় যে, কোনো ক্ষতি লোকসান বিপদ হতে উদ্ধার পাবার জন্য কিংবা কোনো স্বার্থ উদ্দেশ্য লাভের আশায় তাবিজ কবয বাঁধা সুস্পষ্ট শিরক। ঈমানের বুনিয়াদ লা ইলাহা ইল্লাল্লাহ কালেমা বান্দার নিকট যে ইখলাস দাবি করে, এ কাজ তার সম্পূর্ণ পরিপন্থী। কেননা যে লোক সত্যিকার ইখলাস সম্পন্ন মুমিন সে তো কারো নিকট হতে ফায়দা পাওয়ার বা কারো লোকসান থেকে বাঁচার জন্য আল্লাহ ছাড়া অন্য কারো দিকে মনকে উন্মুখ করবেনা। অতএব এসব ত্যাগ না করলে পূর্ণ তওহীদের দাবি পূরণ হতে পারেনা। এটা ছোট শিরক বলে অনেকেই এর গুনাহ এর মারাত্মকতা লক্ষ্য করেনা, বরং উপেক্ষা করে। কিন্তু আসলে এ ছোট শিরক হলেও অত্যন্ত সাংঘাতিক। হাদীসের থেকে বোঝা যাচ্ছে যে, নবী করীমের জীবদ্দশায় কোনো সাহাবীর নিকট এর মারাত্মক রূপ অস্পষ্ট বা অজানা ছিল। তা হলে বর্তমান কালের কম ইলমের ও দূর্বল ঈমানের লোকদের নিকট তা গোপন থাকায় আশ্চর্য্যের কি আছে- বিশেষত যখন চারিদিকে শিরক ও বিদয়াত ব্যাপকভাবে ছেয়ে গেছে।\nহযরত হুযায়ফা(রা) এক ব্যক্তিকে দেখলেন সে জ্বরের তীব্রতার কারণে তাবিজ স্বরূপ একটি সুতা হাতে বেঁধে রেখেছে। তখন তিনি তা ছিঁড়ে ফেললেন এবং এ আয়াতটি পাঠ করলেনঃ ‘তারা অধিকাংশ লোকই আল্লাহর প্রতি ঈমান আনেনি, বরং তারা মুশরিক।\nহযরত আবদুল্লাহ ইবনে মাসঊদ(রা) শিরক ও বিদয়াতের বিরুদ্ধে বড় বলিষ্ঠ ভূমিকা পালন করে গেছেন। যখন যেখানেই যে বিদয়াত বা শিরক দেখেছেন, তারই বিরুদ্ধে তিনি দ্রুত প্রতিবাদের আওয়াজ তুলেছেন, ক্ষিপ্র কার্য্কর পদক্ষেপ গ্রহণ করেছেন। একদা তিনি ঘরের মধ্যে গিয়ে তার স্ত্রীর গলায় একটা তাগা ঝুলতে দেখলেন। তিনি জিজ্ঞেস করায় স্ত্রী জবাবে বললেনঃ এটা অমুক অসুখের টোটকা চিকিৎসার জন্য গলায় বেঁধেছি। তিনি সেটি ধরে এত শক্তভাবে টান দিলেন যে, সেটা ছিঁড়ে গেল। নতুবা তাঁর স্ত্রীই উপুড় হয়ে পড়ে গিয়ে ব্যথা পেতেন। চরিত্রের দৃঢ়তার জন্যই শুধু তিনি তা করেননি বরং শিরক বিদয়াতের বিরুদ্ধে দ্বীনি দায়িত্ব পালনের জন্যই করেছিলেন।\nজাহিলিয়াত যুগে ‘যাতে আনওয়াত’ নামে একটি বৃক্ষ ছিল, সেখানে কুরাইশ ও সমস্ত আরব প্রতি বছর একবার একত্রিত হতো এবং তাদের তরবারী সেই বৃক্ষের সাথে ঝুলিয়ে দিত, তারই নিকট জন্তু জবাই করবো এবং একদিন তথায় সকলে অবস্থান করতো।\nমক্কা বিজয়ের পর মক্কার নবদীক্ষিত মুসলমান ও মদীনা থেকে আগত সাহাবী সমভিব্যাহারে নবী করীম(স) হুনায়নের দিকে অগ্রসর হচ্ছিলেন। পথিমধ্যে সে বৃক্ষটি দেখতে পেয়েই মক্কার নবদীক্ষিত মুসলিমগণ পার্শ্ব থেকে বলে উঠলোঃ হে রাসূল(স)! আমাদের জন্যও একটি ‘যাতে আনওয়াত’ বানিয়ে দিন, যেমন ওদের জন্য ‘যাতে আনওয়াত’ রয়েছে। এই কথা শুনেই নবী করীম(স) বললেনঃ আল্লাহু আকবার, তোমরাতো সে রকম কথাই বলছো যেমন মূসার সঙ্গীরা বলেছিল-ওদের যেমন পূজ্য দেবতা রয়েছে আমাদের জন্যও অনুরূপ দেবতা বানিয়ে দাও হে মূসা!\nঅর্থাৎ তাদের ঐ কথা যেমন ইসলামের তওহীদী আকীদার পরিপন্থী ছিল, আজকের তোমাদের এই কথাও তেমনি তওহীদী ঈমানের বিপরীত। কেননা ওদের কথার মতো এদের কথাও মুশরিকদের সাথে সাদৃশ্য রয়েছে। ফলে তা একটি অতি বড় শিরকী কথা। ওদের মতো ‘যাতে আনওয়াত’ বানিয়ে তার সাথে তরবারী ঝুলানো, তার নিকট জন্তু যবাই করা এবং সেখানে একদিন অবস্থান করা এক আল্লাহর সাথে আর একজন ইলাহ বানানো সমতুল্য গণ্য হওয়ায় রাসূলে করীম(স) ওদের কথা প্রত্যাখ্যান করলেন। (তিরমিযী, মুসনাদের আহমদ, ইবনে জরীর ও ইবনে ইসহাকে ফীসীরাতে নবী)।\nএ ঐতিহাসিক কথা যদি সত্যি হয়(কে বলবে তা সত্যি নয়) তাহলে একালের মুসলিমরা যে বড় বড় নামকরা অলী-পীর-গাওসের(?) কবরের নিকট অবস্থান করছে, তার নিকট দো’আ করছে, তাকে ডাকছে এবং তার দো’আ চাচ্ছে, তা পরিষ্কার শিরক ও প্রত্যাখ্যানযোগ্য হবেনা কেন?\nদু’টি কাজের মধ্যে শিরক হওয়ার দিক দিয়ে পূর্ণ মিল রয়েছে। এই ঘটনার প্রেক্ষিতেই ইমাম মালিকের ছাত্র আবু বকর তাতুশী লোকজনকে নির্দেশ দিয়েছিলেন, তোমরা যেখানেই এ ধরনের বৃক্ষ দেখতে পাবে, যাতে কেন্দ্র করে জনতা একত্রিত হয়, বৃক্ষটির প্রতি সম্মান শ্রদ্ধা প্রদর্শন করে, রোগ ও বিপদে মুক্তি চায় তার নিকট এবং বৃক্ষটিকে কেন্দ্র করে ওরস করে-সেই বৃক্ষটিকে অবিলম্বে কেটে ফেলবে এবং শিরকের এই আড্ডাখানা ভেঙ্গে নির্মূল করে ফেলবে।\nএ থেকে স্পষ্ট বোঝা গেল যে, হযরত হুযায়ফার দৃষ্টিতে জ্বর ইত্যাদি থেকে বাঁচার জন্য তাবিজ তুমার বাঁধা পরিষ্কার শিরক। এটা ছোট শিরক হলেও সাহাবায়ে কিরাম তার প্রতিবাদে এমন সব আয়াত দলীল পেশ করতেন, যা বড় শিরকের প্রতিবাদে নাযিল হয়েছে। কেননা ছোট হলেও সেটা যে শিরক তাতে কোনো সন্দেহ নেই। এ জন্যে নবী করীম(স) বলেছেনঃ আরবী(*****)\n-তোমাদের ব্যাপারে আমি সবচাইতে ভয় করি ছোট ছোট শিরককে।\nঅতএব শিরক যত ছোটই হোকনা কেন, আসলে তা আদৌ ছোট নয়। বরং সাহাবীদের দৃষ্টিতে ছোট শিরকও ছিল কবীরা গুনাহর চাইতেও বড় কঠিন।\nকুরআনের আয়াত ও হাদীসসমূহের দৃষ্টিতে আমাদের দেশে ব্যাপকভাবে প্রচলিত তাবিজ-তুমার-কবজ- ইমামে জামেন বাঁধার রেওয়াজটি সম্পর্কে চিন্তা করলে দুঃখে কলিজা ফেটে যায়। কেবল জাহিল লোকরাই যদি এসব করতো, তাহলে কোনো কথা ছিলনা। কিন্তু বড় বড় আলিম নামধারী লোকদেরও এই শিরকে নিমজ্জিত দেখতে পাচ্ছি। রাষ্ট্রপ্রধানের বিদেশ গমনকালে বিমানবন্দরে বিদায়কালে যখন একজন আলিম নামধারী ব্যক্তি ঘটা করে তাঁর হাতে ইমামে জামেন বেঁধে দেন, যখন বিদেশে বিবাহিতা মেয়ে রুখসত করার সময় মা কন্যার হাতে ইমামে জামেন বাঁধে এবং তার খবর খবরের কাগজে বড় বড় অক্ষরে প্রকাশ করা হয়, তখন তওহীদে বিশ্বাসী মানুষের মস্তক লজ্জায় ও দুঃখে নত না হয়ে পারেনা।\nআমাদের গ্রা্ম্য মূর্খ সমাজে দেখা যায়, সদ্যজাত সন্তানের গলায় হাতে রাজ্যের বাজে জিনিস বেঁধে দেয়া হয়। বড়ইর আটি, তামার পয়সা, মোল্লার দেয়া তাবিজের ঢোল, নানা গাছ গাছড়ার পাতা বা শিকড়ের টুকরা ঝুলিযে দেয়া হয়। হাটা চলা করতে পারে-এমন ছেলে মেয়ের পায়ে মল, ঝুনঝুনি পরিয়ে দেয়া হয়- পুকুরের দিকে যেতে লাগলে টের পাওয়া যাবে, পানিতে পড়ে মরা থেকে তাকে বাঁচানো যাবে এই আশায়। কিন্তু প্রকৃতপক্ষে, যার মৃত্যু শিশুকালে নির্ধারিত থাকে তাকে এসব আবর্জনার বোঝা রক্ষা করতে পারেনা। মল বা ঝুনঝুনি পরা ছেলেমেয়েও পানিতে ডুবে মারা যায়। কেননা মৃত্যু এগুলোর ওপর নির্ভরশীল নয়। বস্তুত মানুষের ক্ষেত্রে এসবের শিরক হওয়া এবং সব রেওয়াজের বিদয়াত হওয়ার কোনোই সন্দেহ নেই। নবী করীম(স) যেমন এসব ব্যাপারে স্পষ্ট উক্তি করেছেন, নিষেধ বাণী উচ্চারণ করেছেন, তেমনি কার্য্তও তিনি জাহিলিয়াতের জামানায় প্রচলিত এসব রীতির প্রতিবাদ করেছেন। এমন কি তিনি জন্তু জানোয়ারের গলায়ও এসব বাঁধতে নিষেধ করেছেন, বাঁধা থাকলে তা ছিঁড়ে ফেলেছেন।\nজাহিলিয়াতের জমানায় একটি রেওয়াজ ছিল, ভালো ভালো উটকে লোকদের নজরের দোষ থেকে বাঁচার জন্য উটের গলায় নানা তাবিজ-তুমার বাঁধা হতো। হযরত আবু বুশাইর-কুরাইশ ইবনে উবাইদ বলেন, একবার বিদেশ যাত্রাকালে তিনি রাসূল(স) এর সঙ্গী ছিলেন। নবী করীম(স) যাত্রার পূর্বেই একজন লোক পাঠিয়ে দিলেন এই বলেঃ আরবী(*****)\n-কোনো উটের গলায় যেন এ ধরনের কোনো সূতা বাঁধা না থাকে, থাকলে তা যেন ছিঁড়ে ফেলা হয়।\nইমাম আহমদ ও আবু দাউদ বর্ণনা করেছেন, নবী করীম(স) বলেছেনঃ আরবী(****)\n-তাবিজ-তুমার ও নির্ভরতার জিনিসগুলো ব্যবহার স্পষ্ট শিরক।\nএ আলোচনার শেষভাগে একটি সন্দেহের অপনোদন প্রয়োজন। পূর্বের আলোচনা পাঠে কারো মনে প্রশ্ন জাগতে পারে, কুরআনের আয়াত দিয়ে তাবিজ বানালেও কি শিরক হবে? এর সংক্ষিপ্ত জবাব এই যে, সলফে সালেহীনদের মধ্যে কেউ কেউ কুরআনের আয়াত দিয়ে তাবিজ কবয বানানো জায়েয বলেছেন। কিন্তু কেউ কেউ এ কাজকেও হারাম বলে ঘোষণা করেছেন। হযরত ইবনে মাসঊদ(রা) এই শেষের লোকদের মধ্যে অন্যতম। ফিকহবিদদের মধ্যে কাতাদাহ, শাবী, সাঈদ ইবনে জোবাইর ও এক বড় দল বলেছেনঃ তাবিজ তুমার ব্যবহার মাকরূহ(তাহরীম)। মুমিন মাত্রই কর্তব্য এগুলো পরিহার করা, আল্লাহর প্রতি ঈমান দৃঢ় রেখে তাঁর ওপর নির্ভর ও ভরসা করা এবং এই জ্ঞান সহকারে যে, তার কোনো ফায়দা দেয়না, তা ত্যাগ করলে কোনো ক্ষতি হবেনা।\nআমার মনে হয়, এসব কাজের পিছনে যে মনস্তাত্ত্বিক অবস্থা থাকে, তা চিন্তা করলে সবাই স্বীকার করবেন, এসব কাজ হারাম ও তওহীদ বিরোধী না হয়ে পারেনা- তা কুরআনের আয়াত দ্বারা বানানো হলেও নয়। কেননা একজন যখন বিপদে পড়ার আশংকায় এসব কাজ করবে, তার মনের লক্ষ্য আল্লাহ হতে অ-আল্লাহ জিনিসের দিকে কেন্দ্রীভূত হবে। আল্লাহকে বাদ দিয়ে সে এই জিনিসের ওপর নির্ভরতা গ্রহণ করবে। আর তওহীদরে দৃষ্টিতে এটাই শিরক। দ্বিতীয়ত এ কাজে কুরআনের আয়াত ব্যবহৃত হলে, তা যে কুরআনের সঠিক ব্যবহার নয়, কুরআন যে তাবিজ হয়ে থাকার জন্য দুনিয়াতে আসেনি, কুরআনের উদ্দেশ্য থেকে সরিয়ে তাকে অন্য কাজে ব্যবহার করা হয়, তাতে কি কোনো সন্দেহ আছে? এত কুরআনের প্রকাশ্য অপমান, কুরআনের অপব্যবহার, কুরআনের এও এক প্রকার তাহরীফ-ব্যবহারিক তাহরীফ(বিকৃতি সাধন), কুরআনের অভিজ্ঞ তওহীদ বিশ্বাসী মানুষের নিকট তা কিছু মাত্র অস্পষ্ট নয়। তাই এ কাজ যত শীঘ্রই বন্ধ হবে মানুষ তা ত্যাগ করে খলীস তওহীদবাদী তওহীদপন্থী হয়ে উঠবে, ততই মঙ্গল। অন্তত সমাজের আলিমদের যে এজন্য বিশেষ তৎপর হওয়া উচিত এবং এসব জিনিসকে একটুও প্রশ্রয় দেয়া উচিত নয়, তা আমি জোর গলায় বলতে চাই।\nঅবশ্য এ থেকে একথা প্রমাণ হয়না যে, কোনো আকস্মিক বিপদে কুরআনের আয়াত পড়ে আল্লাহর রহমত চাওয়া যাবেনা কিংবা বিপদগ্রস্ত লোকের ওপর আল্লাহর শিফা লাভের জন্য ফুঁ দেয়া যাবেনা। তা যে করা যাবে, তা হাদীস থেকেই প্রমাণিত এবং বহু সংখ্যক ফিকহবিদও সে মত জাহির করেছেন।\nমুসলমান সমাজে বহু দিন থেকেই মিলাদ পাঠ ও মিলাদের মজলিস অনুষ্ঠানের রেওয়াজ চলে আসছে।সাধারণভাবে মুসলমানরা একে বড় সওয়াবের কাজ বলে মনে করে এবং খুব আন্তরিকতা সহকারে তা পালন করে। কিন্তু কোনো এক সময় মুহুর্তের জন্যও বোধ হয় মুসলমানরা- মুসলিম সমাজের শিক্ষিত সচেতন জনতা-ভেবে দেখতেও রাজি হয়না যে, এ কাজ ইসলামী শরীয়ত মোতাবিক কিনা, সেই সুন্নাত মোতাবিক কিনা, যা মুসলমানেরা লাভ করেছে হযরত মুহাম্মদ(স) এর নিকট থেকে তাঁর প্রতি ঈমান আনার কারণে। এমন কি এ দেশের আলিম সমাজেও সমাজের এ আবহমান কাল হতে চলে আসা রেওয়াজের স্রোতে ভেসে যাচ্ছে। কখনো তাকিয়ে দেখেনা-আমরা সুন্নাত মোতাবিক কাজ করছি, না বিদয়াত করা হচ্ছে। এ ব্যাপারে খানিকটা বিস্তারিত আলোচনা করা এ গ্রন্থে বিশেষ প্রয়োজন হয়ে দেখা দিয়েছে।\nএ কথা সবাই জানেন ও স্বীকার করেন যে, প্রচলিত মিলাদের কোনো রেওয়াজ রাসূলে করীম(স) এর জীবনে ছিলনা, ছিল না সাহাবায়ে কিরাম, তাবেয়ীন ও পরবর্তীকালের মুজাহিদদের সময়ে। এ মিলাদের সংক্ষিপ্ত ইতিহাস হলো এই যে, নবী করীম(স) এর প্রায় দুইশ বছর পরে এমন এক বাদশা এর প্রচলন করে, যাকে ইতিহাসে একজন ফাসিক ব্যক্তি বলে উল্লেখ করা হয়েছে। জামে আজহারের শিক্ষক ডঃ আহমাদ শারবাকী লিখেছেন-চতূর্থ হিজরীতে ফাহিমীয় শাসকরা মিসরে এর প্রচলন করেন। একথাও বলা হয় যে, শায়খ উমর ইবনে মুহাম্মদ নামক এক ব্যক্তি ইরাকের মুসল শহরে এর প্রচলন করেছেন। পরে আল মুজাফফর আবু সাঈদ বাদশাহ ইরাকের এরকেল শহরে মীলাদ চালু করেন। ইবনে দাহইয়া এ বিষয়ে একখানা কিতাব লিখে তাকে দেন। বাদশাহ তাকে এক হাজার দীনার পুরস্কার দেন।\nএ পরিপ্রেক্ষিতে স্পষ্ট বোঝা যায় যে, বর্তমানে মিলাদ সুন্নাতের ব্যবস্থা নয়, সুন্নাত মোতাবিক ব্যবস্থাও এটি নয়। বরং তা সুস্পষ্টরূপে বিদয়াত।\nএর বিদয়াত হওয়ার সবচেয়ে সুস্পষ্ট ও অকাট্য দলীল হচ্ছে এই যে, এই কাজ রাসূলে করীম(স) এর জমানায় ছিলনা, রাসূলের পরে খুলাফায়ে রাশেদুন তথা সাহাবায়ে কিরামের যুগেও তা একটি সওয়াবের কাজরূপে চালু হয়নি। এমন কি তার পরবর্তী যুগেও তাবেয়ী মুজতাহিদদের সময়েও এর প্রচলন হতে দেখা যায়নি। আর এ ইসলামী যুগে যে কাজ একটি ইবাদত বা সওয়াবের কাজ হিসেবে প্রচলিত হয়নি, পরবর্তীকালের কোনো লোকের পক্ষে তেমন কোনো কাজকে সওয়াবের কাজরূপে চালু করা সম্ভব হতে পারেনা, সে অধিকারও কাউকে দেয়া হয়নি।\nএকে তো ইসলামের জায়েয নাজায়েয, সওয়াব-গুনাহ এবং আল্লাহ রাসূলের সন্তোষ অসন্তোষের বিধি ব্যবস্থা কেবলমাত্র কুরআন ও সুন্নাহর ভিত্তিতেই প্রমাণিত হবে। কুরআন ও সুন্নাহর ভিত্তিতে প্রমাণিত নয় অথচ তাকে বড় সওয়াবের কাজ বলে মনে করা হবে, তার কোনো অবকাশই ইসলামে নেই। প্রকৃতপক্ষে এরূপ কাজই বিদয়াত। আর যে কাজ মূলতই বিদয়াত, সে কাজ কোনোরূপ সওয়াব হওয়ার আশা করাই বাতুলতা মাত্র। রাসূলে করী(স) কয়যুগের কল্যাণময়তার সাক্ষ্য দিয়েছেন নিজে এই বলেঃ আরবী(******)\n-অতীব কল্যাণময় ইসলামী যুগ হলো আমার এই যুগ, তারপর পরবর্তীকালের লোকদের যুগ এবং তারপরে তৎপরবতীকালের লোকদের যুগ।\nএ তিনটি যুগের কোনো এক যুগেই অর্থাৎ রাসূলের নিজের সাহাবীদের এবং তাবেয়ীদের যুগে মিলাদের এ অনুষ্ঠানের রেওয়াজ মুসলিম সমাজে চালু হয়নি, হয়েছে তারও বহু পরে। কাজেই এ কাজে কোনো প্রকৃত কল্যাণ আছে বলে মনে করাই একটি বড় বিদয়াত। বিশেষত কয়েকটি বিশেষ কারণে মিলাদের এ অনুষ্ঠান মুসলমানদের আকীদা ও দ্বীনের দিক দিয়ে খুবই মারাত্মক হয়ে উঠে। কারণ কয়টি সংক্ষেপে এইঃ\n(ক) এ অনুষ্ঠানে নবী করীম (স) এর জন্ম বৃত্তান্ত যেভাবে আলোচিত হয় বা আরবী উর্দূ বা বাংলা উচ্চারণে পঠিত হয়, তা মূলতই ঘৃণার্হ। অথচ ঠিক এই সময়েই নবী করীম(স) মজলিসে স্বশরীরে উপস্থিত হন বলে লোকদের আকীদা রয়েছে। কিন্তু সব বিশেষজ্ঞদের মতেই এ ধরনের আকীদা সুস্পষ্ট কুফরী। কুরআনের সুস্পষ্ট ঘোষণায় এবং ফিকাহর দৃঢ় সিদ্ধান্তের ভিত্তিতে এরূপ আকীদার হারাম হওয়ার কথা প্রমাণিত হয়েছে।\nনবী করীম(স) দুনিয়া থেকে চিরতরে বিদায় গ্রহণ করে চলে গেছেন। তাঁর পক্ষে দুনিয়ায় ফিরে আসার আকীদা পোষণ করা শিরক। এ কাজ কেবল আল্লাহর পক্ষেই সম্ভব। আল আল্লাহর কুদরতের কাজ কোনো বান্দার জন্য ধারণা করা পরিষ্কার শিরক। এ পর্যায়ে ফতোয়ায়ে বাজ্জাজিয়ার কথা আবার উল্লেখ করা যেতে পারে।\nতাতে লেখা হয়েছেঃ আরবী (******)\n-হানাফী মাযহাবে স্পষ্ট উল্লেখ আছে, নবী করীম (স) গায়েবের ইলম জানেন- এরূপ আকীদা যে রাখবে, সে কাফির হয়ে যাবে। কেননা এরূপ আকীদা আল্লাহর ঘোষণার সম্পূর্ণ বিপরীত। আল্লাহ ইরশাদ করেছেনঃ\n-বল, আসমান জমিনে যারাই রয়েছে, আল্লাহ ছাড়া আর কেউই গায়েব জানেনা।\nযদি কেউ বিবাহের অনুষ্ঠানে বলে যে, আমার এ বিবাহের সাক্ষী হচ্ছে স্বয়ং আল্লাহ ও রাসূল, তবে সে কাফির হয়ে যাবে বলে ফিকহর কিতাবে উল্লেখ করা হয়েছে। কেননা সেতো রাসূল(স) কে আলীমুল গায়েব বলে বিশ্বাস করলো।\n(খ) মিলাদ মাহফিল শিরনি মিঠাই বন্টনকে একান্ত জরুরী মনে করা হয়। আর মিলাদ মাহফিল এর অনুষ্ঠানকে ওয়াজিব এর পর্যায়ে গণ্য করা হয়। এভাবে কোনো নাজায়েয কাজকে ওয়াজিব বা জরুরী মনে করা হলে তা মাকরূহ হয়ে যাবে। ফিকহর কিতাবে বলা হয়েছেঃ যে মুবাহ কাজই ওয়াজিব গণ্য হবে, তা মাকরূহ হবে(আর মাকরূহ মানে মাকরূহ তাহরীম)।\n(গ) নির্দিষ্ট দিন ও তারিখে মিলাদ করাকে জরুরী মনে করা হয়। অথচ শরীয়তে যখন কোনো তারিখকে নির্দিষ্ট করে দেয়া হয়নি এ কাজের জন্য, তখন এরূপ করাতো শরীয়তের বিধানের ওপর নিজেদের থেকে বৃদ্ধি করার শামিল।\nহাদীসে স্পষ্ট বলা হয়েছেঃ আরবী(******)\n-রাত্রিসমূহের মধ্যে কেবল জুম‘আর রাত্রিকেই তাহাজ্জুদের নামাযের জন্য এবং দিনসমূহের মধ্যে কেবল শুক্রবারের দিনটিকেই নফল রোযার জন্য বিশেষভাবে নির্দিষ্ট করে নিওনা।\nঅতএব নফল রোযার জন্যই যখন কোনো রাত বা দিন নিজেদের থেকে নির্দিষ্ট করে নিতে রাসূলে করীম(স) সুস্পষ্ট ভাষায় নিষেধ করেছেন, তখন মিলাদের জন্যই বা নিজেদের থেকে এ নির্ধারণ কেমন করে জায়েয হতে পারে!\n(ঘ) মিলাদ মজলিসের সাজ সজ্জার জন্য খুব আলো বাতির ব্যবস্থা করা হয়, মোমবাতি আর আগরবাতির ধুম পড়ে যায়। এসব নিতান্তই বেহুদা কাজ। আর একাজে যে পয়সা খরচ করা হয়, তাও বেহুদা খরচ। এ কাজ নিষিদ্ধ, এর ওপরই আরোপিত হয় আল্লাহর ঘোষণাঃ\n-বেহুদা অর্থ খরচ করোনা। কেননা বেহুদা খরচকারী শয়তানের ভাই।\nএসব করা হয় যে অনুষ্ঠানে, যাতে করে আল্লাহর কালামের স্পষ্ট বিরোধিতা করা হয়, তা করে সওয়াব হতে পারে বলে মনে কার কি নিতান্ত আহাম্মকী নয়?\nমওলানা রশীদ আহমদ গংগুহী মিলাদ সংক্রান্ত এক সওয়ালে জবাবে লিখেছেনঃ প্রচলিত ধরনের মিলাদ অনুষ্ঠান বিদয়াত ও মাকরূহ।\nএ জবাবকে সমকালীন বহু গণ্যমান্য আলিম ‘সহীহ’ বলে সমর্থন করেছেন এবং ফতোয়ার দস্তখতও দিয়েছেন। মওলানা গংগুহী অন্যত্র লিখেছেনঃ শরীয়তে যা বিনা শর্তে রয়েছে, তাকে শর্তাধীন করা এবং যা শর্তাধীন রয়েছে তাকে শর্তমুক্ত করাই হলো বিদয়াত। যেমন মিলাদের মজলিস অনুষ্ঠান করা। আসলে আল্লাহর যিকির কিংবা রাসূলের জীবন চরিত বর্ণনা ও আলোচনা করা শরীয়তে মুস্তাহাব ও জায়েয। কিন্তু ঠিক সেই উদ্দেশ্যেই কোনো মজলিস অনুষ্ঠান করা বিদয়াত ও হারাম। আল্লাহ ও রাসূলের কথা বলা তো মুস্তাহাব; কিন্তু বিশেষভাবে মিলাদের আলোচনার শর্ত করা বিদয়াত।\nইমাম আল্লামা ইবনুল হাজ্জ লিখেছেনঃ\nতারা যে সব বিদয়াত রচনা করে নিয়েছে, তন্মধ্যে একটি তাদের এই আকীদা যে, তারা এ পর্যায়ে যা কিছু করছে তাই হচ্ছে সবচেয়ে বড় ইবাদত এবং আল্লাহর নির্দেশাবলীর বহিঃপ্রকাশ। আর তা হচ্ছে এই যে, রবিউল আউয়াল মাসে তারা মিলাদের অনুষ্ঠান করে, যাতে কয়েক প্রকারের বিদয়াতের অনুষ্ঠান করে, হারাম কাজ করে। এমন কি, এতদূর বলেছেন যে, এসব মিলাদেরই কারণে সৃষ্ট বিপর্য্য়। তাতে কোনোরূপ সুর গান হোক আর মিলাদের নিয়্যত করা হয়, লোকদের সেজন্য দাওয়াত দেয়া হয়, উপরোল্লিখিত কোনো দোষের কাজ যদি তাতে নাও থাকে তবু শুধু এ কাজের নিয়্যত করার কারণেও তা বিদয়াতই হবে। কেননা মূলতই এ জিনিস দ্বীন ইসলামে অতিরিক্ত বৃদ্ধি। অতীতকালের নেক ও দ্বীনদার লোকদের আমল এরূপ ছিলনা অথচ তাদের অনুসরণ করাই উত্তম। তারা কেউ মিলাদের নিয়্যত করেছেন বলে কোনোই উল্লেখ নেই? আমরাতো তাঁদেরই অনুসরণ করি। কাজেই তাঁদের কাজের যতদূর সুযোগ-সুবিধ ও ক্ষেত্র বিশালতা ছিল, আমাদেরও তো ঠিক ততোদূরই থাকবে।\nমওলানা আবদূর রহমান আল মাগরিবী আল হানাফী(রহ) তাঁর ফতোয়ায় লিখেছেনঃ মিলাদ অনুষ্ঠান করা বিদয়াত। নবী করীম(স) খুলাফায়ে রাশেদীন এবং ইমামগণ তা করেনওনি, করতে বলেনওনি। ‘শরীয়াতুল ইলাহিয়া গ্রণ্থেও এমনিই লেখা হয়েছে।\nমাওলানা নাসিরুদ্দীন আল আওদী শাফেয়ী এক প্রশ্নের জবাবে এ সম্পর্কে লিখেছেনঃ\nমিলাদ পাঠের অনুষ্ঠান করা যাবেনা। কেনা সলফে সালেহীন কেউই এ কাজ করেছেন বলে বর্ণিত হয়নি। বরং তিন যুগ(তাবেয়ী পরবর্তী যুগ)পরে এক খারাপ জমানার লোকেরা এ কাজ নতুন করে উদ্ভাবন করেছে। যে কাজ সলফে সালেহীন করেননি, তাই আমরা পরবর্তী লোকদের অনুসরণ করতে পারিনা। কেননা সলফে সালেহীন এর অনুসরণই আমাদের জন্য যথেষ্ট। এ বিদয়াতী কাজ করার প্রয়োজন কোথায়?\nহাম্বলী মাযহাবের শায়খ শরফুদ্দীন(রহ) বলেছেনঃ দেশের এই শাসকমন্ডলী প্রতি বছর নবী করীম(স) এর মিলাদের যে উৎসব অনুষ্ঠান করে, তাকে খুব খারাপ ধরনের বাড়াবাড়ি ছাড়াও তা মূলতই একটা বিদয়াতী কাজ। নফসের খায়েশের অনুসরণ করে তারাই এ কাজ নতুন করে উদ্ভাবন করেছে। তারা জানেনা নবী করীম(স) কি করতে আদেশ করেছেন, আর কি করতে নিষেধ করেছেন। অথচ তিনিই শরীয়তের বাহক ও প্রবর্তক।\nকাযী শিহাবুদ্দীন(রহ) এক প্রশ্নের জবাবে লিখেছেনঃ\nনা, তা করা যাবেনা। কেননা তা বিদয়াত। আর সব বিদয়াতই সুস্পষ্ট গোমরাহী। সব গোমরাহীরই পরিণাম জাহান্নাম। জাহিল লোকেরা রবিউল আউয়াল মাসে প্রত্যেক বছরের শুরুতে যা কিছু করে, তা শরীয়তের কোনো জিনিসই নয়। আর নবী করীমের জন্মের কথা উল্লেখ করার সময় তারা যে দাঁড়ায়, মনে করে নবী করীমের রূহ তাশরীফ এনেছে এবং উপস্থিত আছে, এ এক বাতিল ধারণা মাত্র। এ আকীদা পরিষ্কার শিরক। ইমামগণ এ ধরনের কাজ করতে নিষেধ করছেন।\nশামী চরিত গ্রন্থ প্রণেতা লিখেছেনঃ রাসূল(স) এর প্রেমিকদের অভ্যাসে পরিণত হয়েছে যে, তারা যখন নবী করীম(স) এর জন্ম বৃত্তান্ত শুনতে পায় তখন তারা তাঁর তাজীমের জন্য দাঁড়িয়ে যায়। অথচ এই দাঁড়ানো বিদয়াত, এর কোনো ভিত্তি নেই।\nমওলানা ফজলুল্লাহ জৌনপুরী বলেনঃ নবী করীমের ভূমিষ্ট হওয়ার কাহিনী শুনবার সময় সাধারণ মানুষ যে কিয়াম করে, তার কোনো দলীল নেই; বরং তা মাকরূহ।\nকাযী নসিরউদ্দীন গুজরাটি লিখেছেনঃ কোনো কোনো জাহিল পীর এমন বহু বিদয়াত চালু করেছেন, যার সমর্থনে কোনো হাদীস বা কোনো নীতি কুরআন-সুন্নাতে পাওয়া যায়না। তার মধ্যে একটি হচ্ছে রাসূলে করীমের জন্ম বৃত্তান্ত বলার সময় দাঁড়ানো।\nমুজাদ্দিদে আলফেসানী শায়খ আহমদ শরহিন্দী লিখেছেনঃ ইনসাফের দৃষ্টিতে বিচার করে দেখুন। মনে করুন নবী করীম(স) যদি এ সময়ে বর্তমান থাকতেন, দুনিয়ায় জীবিত থাকতেন আর এ ধরনের মজলিস অনুষ্ঠান হতে দেখতেন, তবে কি তিনি এতে রাজি হতেন, এ অনুষ্ঠান পছন্দ করতেন? এটাই নিশ্চিত যে, তিনি কিছুতেই এ কাজকে পছন্দ করতেননা। বরং এ কাজের প্রতিবাদই করতেন।\nএসব মজলিস সম্পর্কে কুরআন মজীদের এ আয়াতটি বিশেষভাবে\nوَقَدْ نَزَّلَ عَلَيْكُمْ فِي الْكِتَابِ أَنْ إِذَا سَمِعْتُمْ آيَاتِ اللَّهِ يُكْفَرُ بِهَا وَيُسْتَهْزَأُ بِهَا فَلَا تَقْعُدُوا مَعَهُمْ حَتَّىٰ يَخُوضُوا فِي حَدِيثٍ غَيْرِهِ ۚ إِنَّكُمْ إِذًا مِّثْلُهُمْ ۗ\nপ্রযোজ্যঃ –আল্লাহ তোমাদের প্রতি এই নির্দেশ জারি করেছেন, তোমরা যখন আল্লাহর আয়াতকে অমান্য করা হচ্ছে শুনতে পাও এবং তার ঠাট্টা বিদ্রুপ হতে দেখতে পাও, তখন তোমরা তাদের সাথে বসবেন-যতক্ষণ না তারা অন্য কাজে মনোযোগী হয়ে পড়ে। অন্যথায় সে সময় তোমরাও তাদেরই মতো গুনাহগার হবে। (আন নিসাঃ140)\nএ আয়াতের ব্যাখ্যায় ইমাম কুরতবী ও মুহীউস সুন্নাহ ইমাম বগভী লিখেছেনঃ যহহাক হযরত ইবনে আব্বাস থেকে বলেছেন যে, এ আয়াতের আওতায় পড়ে গেছে দ্বীন ইসলামের নতুন উদ্ভাবিত সব কাজ এবং কিয়ামত পর্য্ন্ত যা কিছু বিদয়াত রচনা করা হবে তা সবই।\nإِنَّ اللَّهَ جَامِعُ الْمُنَافِقِينَ وَالْكَافِرِينَ فِي جَهَنَّمَ جَمِيعًا [٤:١٤٠]\n–নিশ্চয়ই আল্লাহ তা‘আলা মুনাফিক ও কাফির সকলকেই জাহান্নামে একত্রিত করবেন, বিদয়াতী ও কাফির উভয়ের জন্য অত্যন্ত কঠোর সতর্কবাণী।\nএ পর্যায়ে আমার শেষ কথা হলো, নবী করীম(স) দুনিয়ার মুসলমানদের আদর্শ, সর্বাধিক প্রিয়, আল্লাহর হেদায়াত ও রহমত লাভের একমাত্র মাধ্যম। এ জন্যে রাসূলে করীমের জীবনী, তাঁর চরিত্র ও কর্মাদর্শই এ অন্ধকার দুনিয়ায় একমাত্র মুক্তির আলোকস্তম্ভ। তাই সব মানুষের জন্য বারে বারে তা আলোচনা করতে হবে, পড়তে হবে, জানতে হবে, অন্যদের সামনে বিস্তারিতভাবে তা তুলেও ধরতে হবে, বাস্তব জীবনের কদমে কদমে তাঁকেই অনুসরণ করে চলতে হবে, তাঁকেই মানতে হবে, ভালোবাসতে হবে, তারই কাছ থেকে চলার পথের সন্ধান ও নির্দেশ লাভ করতে হবে। এছাড়া মুসলমানের কোনোই উপায় নেই, থাকতে পারেনা। কুরআন হাদীসে রাসূল(স) সম্পর্কে যেসব বুনিয়াদী হেদায়াত দেয়া হয়েছে, তার সারকথা এ-ই। কিন্তু রাসূলে করীম(স) কে পূজা করা চলবেনা। তাঁর সম্পর্কে এমন ধারণা রাখা যাবেনা, যা শরীয়তের দৃষ্টিতে কেবল আল্লাহর সম্পর্কেই রাখা যেতে পারে।\nরাসূলে করীমের প্রতি ভালোবাসা পোষণ করা ঈমানদার ব্যক্তির ইসলামের পথে চলার সবচেয়ে বড় পাথেয়। সে ভালোবাসা নিশ্চয়ই এত মাত্রাতিরিক্ত হবেনা, যা কেবল আল্লাহর জন্যই হওয়া উচিত। রাসূল(স) কে সে মর্যাদা, সে গুরুত্ব এবং সে ভালোবাসাই দিতে হবে, যা দিতে আল্লাহ নির্দেশ দিয়েছেন এবং রাসূল(স) যা করার জন্য উপদেশ দিয়েছেন।\nএ পর্যায়ে আল্লাহর সবচেয়ে বড় হেদায়াত হচ্ছে রাসূলে করীম(স) কে অনুসরণ করা।\n-বলে দাও হে নবী! তোমরা যদি আল্লাহকে ভালোবাস, তাহলে তোমরা হে মুসলমানরা! আমার অনুসরণ করে চলো। তাহলে আল্লাহ তোমাদের ভালোবাসবেন, তিনি তোমাদের গুনাহ মাফ করে দেবেন। আর আল্লাহ বড়ই ক্ষমাশীল ও দয়াবান।(আল ইমরানঃ ৩১)\nএ আয়াতের মূল কথা হলো আল্লাহকে ভালোবাসলে নবীর অনুসরণ করতে হবে। নবীর অনুসরণ করলে আল্লাহর ভালোবাসা ও ক্ষমা লাভই হচ্ছে বান্দার সবচেয়ে বেশি-সবচেয়ে বড় কাম্য। আর তা পাওয়ার একমাত্র উপায় হচ্ছে রাসূলে করীম(স) এর সার্বিক অনুসরণ।\nরাসূল(স) এর প্রতি উম্মতের দ্বিতীয় কর্তব্য হচ্ছে দুরূদ পাঠ। কুরআন মজীদের আয়াতে বলা হয়েছেঃ আরবী(*******)\n-নিশ্চয়ই আল্লাহ ও তাঁর ফেরেশতাগণ নবীর প্রতি দুরূদ পাঠান। হে মুমিন লোকেরা! তোমরাও নবীর প্রতি দুরূদ ও সালাম পাঠাও।\nনবীর প্রতি দুরূদ পাঠানো একটি মহৎ কাজ, একটি অতি সওয়াবের কাজ। আল্লাহ নিজে যে নবীর প্রতি দুরূদ পাঠান, পাঠান ফেরেশতাগণ, সে নবীর প্রতি দুরূদ পাঠানো যে কত বড় মুবারক কাজ, কত বেশি সওয়াব পাওয়া যাবে এ থেকে; তার ব্যাখ্যা করে শেষ করা সম্ভব নয়।\nএছাড়া নবীর প্রতি উম্মতের আর কি করণীয় থাকতে পারে? নবীর জন্ম বৃত্তান্ত আলোচনা এবং নবীর জননীর প্রসব বেদনাকালীন ঘটনাবলীর উল্লেখ যে সওয়াব হবে এ কথা কে বললো? কেমন করে তা জানা গেল? আর এই যে দাঁড়িয়ে দাঁড়িয়ে দল বেঁধে ‘ইয়া নবী সালাম আলাইকা’ ‘ইয়া হাবীব সালাম আলাইকা’ বলতে হবে আর এতে বড় সওয়াব হবে বলে মনে করা হচ্ছে, এ কথা তো কুরআন হাদীস থেকে প্রমাণিত নয়। অনেকের মতে এসব কাজ হিন্দুদের এক ধরনের পূজা অনুষ্ঠানের মতোই ব্যাপার। আর ইবাদত পর্যায়ের কোনো কাজেই অন্য ধর্মাবলম্বীর সাথে সাদৃশ্য হওয়া মুসলমানদের জন্য সবচেয়ে বর্জনীয়। কেননা নবী করীম(স) বলেছেনঃ আরবী(******)\n-যে লোক অন্য জাতির সাথে সাদৃশ্য রক্ষা করে চলবে, কিয়ামতের দিন সে তাদের মধ্যেই গণ্য হবে।\nমিলাদ মাহফীলে নবী করীমের ‘রূহ’ হাযির হয়, এ কথা যদি তর্কের খাতিরেও মেনে নেয়া হয়, তবু প্রশ্ন এই যে, তখন সে কথা মনে করে মজলিসে সবাইকে দাঁড়াতে হবে কেন? রাসূলের জীবদ্দশায়ও কি সাহাবীগণ রাসূলের আগমনে তাজীমের জন্য দাঁড়াতেন এবং এ দাঁড়ানোয় রাসূলে করীম(স) খুশি হতেন কিংবা তিনি দাঁড়িয়ে কি তাঁর তাজীম করতে বলেছেন কোনোদিন? এ পর্যায়ে আমরা সহীহ হাদীসের সম্পূর্ণ বিপরীত জিনিস দেখতে পাই। মুসনাদে আহমদে বর্ণিত হয়েছে যে, আনাস(রা) সাহাবীদের সম্পর্কে বলেনঃ আরবী(********)\n-সাহাবীদের নিকট রাসূলে করীম(স) সবচেয়ে প্রিয় ব্যক্তি ছিলেন। কিন্তু তা সত্ত্বেও তাঁরা যখন রাসূলকে উপস্থিত দেখতে পেতেন, তাঁরা তাঁর জন্যে দাঁড়াতেননা। কেননা তাঁরা জানতেন যে, তাঁর তাজীমের উদ্দেশ্যে দাঁড়ানোকে তিনি অপছন্দ করেন।\nআবু মাজলাজ বলেনঃ হযরত মুআবিয়া(রা) এমন একটি ঘরে প্রবেশ করলেন, যেখানে হযরত ইবনে আমের ও ইবনে যুবায়র উপস্থিত ছিলেন। মুআবিয়ার আগমনে ইবনে আমের দাঁড়ালেন কিন্তু ইবনে যুবায়র বসে থাকলেন। তখন মুআবিয়া(রা) তাঁকে বললেনঃ আরবী(******)\n-তুমি বসো। কেননা আমি রাসূলে করীমের(স) নিকট শুনেছি তিনি বলেছেনঃ যে ব্যক্তি তার সম্মানার্থে লোকেরা দাঁড়াক-এটা চায় এবং এতে খুশী হয়, সে যেন জাহান্নামে নিজের ঘর বানিয়ে নেয়।\nনবী করীম(স) নিজে মোটেই পছন্দ করতেননা, চাইতেননা যে তাঁর তাজীমের জন্য লোকেরা উঠে দাঁড়াবে। তার প্রমাণ হযরত আবু ইমামের বর্ণনা। তিনি বলেনঃ আরবী(******)\n-নবী করীম(স) লাঠির ওপর ভর দিয়ে আমাদের সামনে আসলেন। তখন আমরা তার তাজীমের জন্য দাঁড়িয়ে গেলাম। নবী করীম(স) বললেনঃ অমুসলিম লোকেরা যেমন পরস্পরের তাজীমের জন্য দাঁড়ায়, তোমরা তেমনি করে দাঁড়াবেনা।\nরাসূলে করীমের(স) এ কথাটিকে কেউ কেউ তাঁর স্বভাবজনিত বিনয় বলে অভিহিত করতে পারেন। বলতে পারেন, রাসূলে করীম(স) বিনয়বশত তাঁর তাজীমার্থে কাউকে দাঁড়াতে বলেননি বা দাঁড়ালেও নিষেধ করেছেন। তাই বলে আমরা কি দাঁড়িয়ে তাঁর প্রতি সম্মান দেখাব না?\nএরূপ কথার প্রকৃত তাৎপর্য্ যে কতো ভয়াবহতা এ লোকেরা বুঝতে পারেনা। তাঁর মানে এই হয়ে যে, তিনি নিষেধ করেছেন কৃত্রিমভাবে, আসলে দাঁড়ানটাকেই তিনি পছন্দ করতেন, দাঁড়ালে তিনি খুশি হতেন, তাতে সওয়াবও হয়। অথচ প্রশ্ন এই যে, যে যে কাজ করলে মুসলমানরা সওয়াবও পেতে পারে কিংবা তাদের তাজীমার্থে দাঁড়ালে যদি সওয়াবই হতো বা তা যদি নবীর প্রতি মুসলমানদের কর্তব্যই ছিল, তবে এভাবে নিষেধ করার কোনো কারণ থাকতে পারেনা। তিনি অকপটে তা বলতে পারতেন, যেমন বলেছেন তাঁর জন্য দুরূদ পড়তে, তাঁকে অনুসরণ করতে, এ ব্যাপারে কৃত্রিমতার কোনোই প্রয়োজন ছিলনা। আর নবীর পক্ষে কৃত্রিমতা করা সম্ভব বা কৃত্রিমতা করেছেন বলে মনে করা- দ্বীনের মূলের ওপরই কুঠারাঘাত। কোনো ঈমানদার লোকের পক্ষেই এরূপ ধারণা করা সম্ভবপর নয়।\nমনে রাখা আবশ্যক- রাসূলে করীমের রূহ মিলাদে হাযির হয় মনে করে তাঁর তাজীমার্থে দাঁড়ানোর ব্যাপারটিই এখানে আমাদের আলোচ্য। নতুবা সমাজের সম্মানিত ব্যক্তিদের আগমনে সাময়িকভাবে দাঁড়িয়ে তাঁকে প্রসন্নচিত্তে সংবর্ধনা জানানো এবং তাঁকে আন্তরিকভাবে গ্রহণ করার জন্য দাঁড়ানো এ থেকে ভিন্ন কথা। সহীহ হাদীসে উদ্ধৃত হয়েছে, হযরত সায়াদ ইবনে মুয়ায (রা) যখন তাঁর জন্তুযানে চড়ে আসছিলেন, তখন খোদ নবী করীম(স) আনসারদের নির্দেশ দিয়েছিলেনঃ তোমরা তোমাদের নেতার প্রতি সম্মানা প্রদর্শনার্থে দাঁড়াও। এ থেকে প্রমাণিত হয় যে, কোনো মর্যাদাবান ব্যক্তিকে দাঁড়িয়ে সম্মান দেখানো নাজায়েয নয়। বরং জমহুর আলিমগণ তা মুস্তাহাব বলেছেন। এ পর্যায়ে কোনো নিষেধ পাওয়া যায়নি।\nখোদ নবী করীম(স) স্নেহের আতিশয্যে তদীয় দুহিতা হযরত ফাতিমা(রা) এর জন্যও দাঁড়িয়েছেন। এই দাঁড়ান নিষিদ্ধ নয়। বরং নিষিদ্ধ হচ্ছে সেই দাঁড়ানো, যে সম্পর্কে রাসূলে করীম(স) বলেছেনঃ আরবী(********)\n-যে লোক পছন্দ করবে যে লোকেরা তার প্রতি সম্মান দেখানোর জন্য দাঁড়াক, সে যেন তার আসন জাহান্নামে বানিয়ে নেয়।\nকোনো প্রকৃত ঈমানদারই তা পছন্দ করতে এবং দাঁড়িয়ে তাকে সম্মান দেখালে নিশ্চয়ই খুশি হতে পারেনা। অতএব কোনো নেতা বা ব্যক্তি খুশি হবে-এ জন্য দাঁড়ানো সম্পূর্ণ হারাম।\nএ বিস্তারিত আলোচনার দৃষ্টিতে বর্তমানে প্রচলিত আনুষ্ঠানিক মিলাদ মাহফিল এবং প্রতি বছর অতীব ধুম-ধামের সহিত ১২ই রবিউল আওয়ালের ‘ফাতিহা-ই-দোয়াজদহম’ নামের অনুষ্ঠান জাতীয় উৎসবরূপে পালন করা যে সুস্পষ্ট বিদয়াত, তাতে কোনোই সন্দেহ থাকতে পারেনা। সাহাবী, তাবেয়ীন ও তাবে তাবেয়ীন এর যুগে এর কোনো একটিরও কোনো দৃষ্টান্ত দেখানো যেতে পারেনা। কুরআন হাদীস থেকেও এর অনুকূলে কোনো দলীল পেশ করা সম্ভব নয়। কাজেই এসব অনুষ্ঠানের মাধ্যমে আল্লাহর কোনো সওয়াব পাওয়ার আশা করাও সম্পূর্ণ ভিত্তিহীন। এগুলোকে জাতীয় অনুষ্ঠানরূপে গ্রহণ করে জাতীয় ও রাষ্ট্রীয় পর্যায়ে পালন করার, পালন করে রাসূলের প্রতি একটা বড় দায়িত্ব পালন করা হলো বলে আত্মশ্লাঘা লাভ করা কিংবা এসবের মাধ্যমে নিজেদেরকে রাসূলের বড় অনুসারীরূপে জাহির করে জনগণকে ধোঁকা দেয়া শুধু বিদয়াতই নয়, বিদয়াত অপেক্ষাও অধিক বড় ধৃষ্টতা, সন্দেহ নেই।\nবর্তমানকালের পীর ও আলিমদের দরবারে কদমবুসির বড় ছড়াছড়ি দেখা যায়। মুরীদ হলেই পীরের কদমবুসি করতে হয়, মাদ্রাসার ছাত্র হলেই ওস্তাদ হুযুরের কদমবুসি করতে বাধ্য। তা না করলে না মুরীদ ফায়েজ পেতে পারে পীরের, না ছাত্র ওস্তাদের কাছ হতে লাভ করতে পারে ইলম। বরং উভয় দরবারেই সে বেয়াদব বলে দোষী সাব্যস্ত হয় এবং সঙ্গে সঙ্গেই ‘বড় কুরআনের (?) দলীল পেশ করে বলা হয়ঃ আরবী(*******)\n-বেয়াদব লোক আল্লাহর অনুগ্রহ হতে বঞ্চিত হয়ে যায়।\nকদমবুসি করলে আল্লাহর অনুগ্রহ থেকে বঞ্চিত হয় কিনা- তা আল্লাহই জানেন। কিন্তু এ ধরনের মুরীদ আর ছাত্র যে পীর ও ওস্তাদের স্নেহ দৃষ্টি থেকে মাহরুম হয়ে যায় তা বাস্তব সত্য। কিন্তু প্রশ্ন এই যে, এই কদমবুসি করা কি সত্যই শরীয়ত মোতাবিক কাজ? এ জিনিস মুসলিম সমাজে কোথ্থেকে এসে প্রবেশ করলো? এর ফলাফলই বা কি?\nসাহাবায়ে কিরামের সামনে নবী করীম(স) এর যে সম্মান ও মর্যাদা এবং নবী করীম(স) কে সাহাবায়ে কিরাম যতদূর ভক্তি শ্রদ্ধা করতেন, তার তুলনা অন্য কোথাও হতে পারেনা এবং সেই রকম সম্মান শ্রদ্ধা অন্য কাউকেই কেউ দিতে পারেনা। কিন্তু সেই সাহাবীগণ বাহ্যত নবী করীমের প্রতি কিরূপ সম্মান দেখাতেন? এ পর্যায়ে হাদীসে শুধু এতটুকুরই উল্লেখ পাওয়া যায় যে, সাহাবীদের কেউ কেউ নবী করীমের হাতে ও কপালে হালকা ভাবে চুমু দিয়েছেন। এই চুমু’য় ভক্তির চাইতে ভালোবাসাই প্রকাশ পেতো সমধিক। তাঁদের কেউ কোনোদিন রাসূলে করীমের পা হাত দিয়ে স্পর্শ করে সে হাত দ্বারা মুখমন্ডল মুছে দেয়ার যে কদমবুসি, তা করেছেন বলে কোনো উল্লেখযোগ্য প্রমাণ পাওয়া যাবেনা হাদীসের বা জীবন চরিতের কিতাবে।\nএ পর্যায়ে হাদীসে শুধু এতটুকুই উল্লেখ পাওয়া যায় যে, কোনো কোনো সাহাবী ভালোবাসার আতিশয্যে কখনো কখনো নবী করীম(স) এর হাত পা চুম্বন করেছেন। কিন্তু নির্বিশেষে সব সাহাবীর মধ্যে এ জিনিসের কোনো প্রচলন ছিলনা। তাবেয়ীন ও তাবে-তাবেয়ীন এর যুগেও মুসলিম সমাজে এর কোনো রেওয়াজ দেখা যায়নি। এ কদমবুসির কোনো নাম নিশানাই পাওয়া যায়না ইসলামের এ সোনালী যুগের ইতিহাসে। তাহলে এ কাজটি যে ইজমা ও মুতাওয়াতির ঐতিহ্যের সম্পূর্ণ বিপরীত তা অনস্বীকার্য্।\nতা ছাড়া ইসলামী শরীয়তের একটি মূলনীতি হলো, কোনো মুবাহ বা সুন্নাত মোতাবিক কাজও যদি আকীদা বা আমলের ক্ষেত্রে খারাবী পয়দার কারণ হয়ে পড়ে, তাহলে তা করার পরিবর্তে বরং না করাই ওয়াজিব। এ কারণেই হযরত ওমর ফারূক(রা) সে গাছটি কেটে ফেলেছিলেন, যার পাদদেশে বসে নবী করীম(স) ঐতিহাসিক ‘বায়’আতে রেজওয়ান’ গ্রহণ করেছিলেন। কেননা তাঁর সময়কার লোকেরা এ গাছের নিকট সমবেত হওয়াকে সুন্নাতী কাজ বলে মনে করতো এবং তার নিকট রীতিমত হাজিরা দেওয়াকে একান্ত জরুরী ও সওয়াবের কাজ বলে মনে করতে শুরু করেছিল। অথচ এ জামানা ছিল ইসলামের উজ্জ্বলতম যুগ। এ জন্যে ইলমে ফিকহর মূলনীতি দাঁড়িয়েছেঃ যে মুবাহ কাজ ওয়াজিবের পর্যায়ে পৌছে যায়, তা করা মাকরূহ।\nতা ছাড়া কদমবুসি করার সময় মানুষ ঠিক সে অবস্থায় পৌছে যায় , যে অবস্থায় পৌছে নামাযের রুকু ও সেজদার সময়ে, আর ইচ্ছে করে কারো জন্য এরূপ করা সম্পূর্ণ নাজায়েয।\nকাযী ইয়াজ লিখেছেনঃ (আল্লাহ ছাড়া অন্য কাউকে)সেজদা করা যেমন নিষিদ্ধ, তেমনি রুকূর ধরনে কারো সামনে মাথা নত করাও নিষিদ্ধ।\nআল মুজাদ্দিদে আল ফেসানী(রহ) লিখেছেনঃ কারো সামনে মাথা নত করা কূফরীর কাছাকাছি।\nআর ফিকাহবিদদের মত হলোঃ রাজা বাদশাহ বা অন্য কারো জন্য মাথা নোয়ানো মাকরূহ। আর মাকরূহ মানে মাকরূহ তাহরীম।\nএ সব কথা থেকে অকাট্যভাবে প্রমাণিত হলো যে, পীর, ওস্তাদ বা অন্য কোনো মুরুব্বী- তিনি যেই হোননা কেন, তার যে কদমবুসি করতে হবে ইসলামী শরীয়তে তার কোনো নিয়ম নেই। আর এ কাজ রাসূলে করীমের সুন্নাতের সম্পূর্ণ পরিপন্থী-অতি বড় বিদয়াত।\nকদমবুসি সম্পর্কে আর একটি কথা হলো, এর রেওয়াজ কেবল পাক ভারতের আলিম ও পীরের দরবারেই দেখা যায়। অন্যান্য মুসলিম সমাজে এর নাম নিশানাও নেই। এ কারণে এ কথা সহজেই মনে করা যেতে পারে যে, কদমবুসির এ কাজটি এতদ্দেশীয় হিন্দু সমাজ থেকে মুসলিম সমাজে এসে তা মুসলমানী রূপ পরিগ্রহ করেছে। মুসলিম সমাজের বর্তমান কদমবুসি ছিল আসলে ‘ব্রাক্ষ্মণের পদপ্রান্তে প্রণিপাত’। এখনো তা দেখা যায় এখানে সেখানে। যজমান ব্রাক্ষ্মণের সামনে আসলেই ব্রাক্ষ্মণ তার বাঁ পায়ের বুড়ো অঙ্গুলী উঁচু করে ধরবে, আর যজমান তার কপাল সে অঙ্গুলির অগ্রভাগে স্থাপন করবে। অতঃপর যখন ইচ্ছা ব্রাক্ষ্মণ তার পা টেনে নেবে। ব্রাক্ষ্মণ্য ধর্মে এ রীতি আদিম। কেননা ব্রাক্ষ্মণ্য ধর্ম দর্শনে ব্রাক্ষ্মণরাই মানুষ আর অন্যান্যরা ব্রাক্ষ্মণের দাসানুদাস। অতএব ব্রাক্ষ্মণের পদপ্রান্তে প্রণিপাত করাই তাদের কর্তব্য।\nপরবর্তীকালে এ দেশের হিন্দুরা মুসলমান হয়ে এ হিন্দুয়ানী ব্রাক্ষ্মণ্য প্রথাকেই- এ ‘পদপ্রান্তে প্রণিপাতকে’ই ‘মুসলমান’ বানিয়ে কদমবুসিতে পরিণত করে দিয়েছে। এক কথায় সম্পূর্ণ হিন্দুয়ানী ব্রাক্ষ্মণ্য প্রথাকে মুসলিম সমাজে-বিশেষ করে পীর সাহেবান ও আলিম ওস্তাদ সাহেবানের দরবারে বড় সওয়াবের কাজ হিসেবে চালু করে দেওয়া হয়েছে।\nকিন্তু এর কুফল, যা মুসলিম সমাজে প্রতিফলিত হয়েছে, তওহীদের দৃষ্টিতে তা খুবই ভয়াবহ। পীর মুরীদী আর ওস্তাদ শাগরিদীর পরিবেশে এ কদমবুসি রীতিমত শিরকী ভাবধারা বিস্তার করে দিয়েছে। মুরীদ আর ছাত্র মনে করে এ কাজ অপরিহার্য্। অন্যথায় হুজুরের নেক নজর পাওয়া যাবেনা, হুজুর খুশি হবেননা। দ্বিতীয়ত, হুজুর তো এমন উঁচু মর্যাদার যে, তিনি যা-ই বলবেন, অথবা যাতে তাঁর দিল খুশি হবে, তাই করা তাঁর কর্তব্য। তার উপর টু শব্দ করাও চরম বেয়াদবী। আর তাতে আল্লাহ বেজার হবেন। অথচ ইসলামের তওহিদী আকীদায় বিশ্বাসের ক্ষেত্রে আল্লাহর এবং বাস্তব আমলের ক্ষেত্রে রাসূল(স) ছাড়া এ মর্যাদা আর কারোই হতে পারেনা।\nঅপরদিকে ‘হযরত পীর কেবলা’ ও ওস্তাদ হুযুরের মনে এ বাসনা স্পষ্টত মনে থাকে- তারা তো ফেরেশতা নয়, মানুষই-যে, মুরীদ বা ছাত্র আমার কদমবুসি করবেই। অনেক হুজুরকে এমনভাবে প্রস্তুত হয়েই আসন গ্রহণ করতে দেখা যায় যে, মুরীদ বা ছাত্রের পক্ষে পায়ে হাত দিতে যেন কোনো অসুবিধা না হয়। বরং অনায়াসেই যেন একাজ সম্পাদিত হতে পারে। তাই বলে তাঁরা মুখে কাউকে কদমবুসি করতে বলেন, এমন নয়; বরং তাঁরা নিষেধই করে থাকেন। আর সে নিষেধ বাণীটা উচ্চারিত হয় কদমবুসির কাজটা যথারীতি সম্পন্ন হয়ে যাবার পর, তার আগে নয়। আর সে নিষেধও ঠিক আদেশেরই অনুরূপ।\nসবচেয়ে বড় কথা, কদমবুসির যে রূপটি তা সেজদার মতোই। আল্লামা শামী তাঁর সময়কার অবস্থা অনুযায়ী এ ধরনের কাজকে ‘সেজদা’ বলেই অভিহিত করেছেন।\nতিনি লিখেছেনঃ এমনিভাবে লোকেরা যে আলিম ও বড় লোকদের জমিনবুসি করে, এ কাজ সম্পূর্ণ হারাম। আর যে একাজ করে এবং যে তাতে রাজি থাকে- খুশি হয়, উভয়ই গোনাহগার হয়। কেননা একাজ ঠিক মূর্তি পূজা সদৃশ্য।\nদেওবন্দের মুফতী মাওলানা রশীদ আহমাদ লুধিয়ানভী-ও এরূপই ফতোয়া দিয়েছেন। (আহসানুল ফতোয়া দ্রষ্টব্য)।\nবস্তুত কুরআন হাদীসে কদমবুসির কোনো উল্লেখ নেই, ইসলামী তাহযীব ও তমদ্দুনের ক্ষেত্রে এর কোনো স্থান নেই। এর পরিবর্তে কুরআন-হাদীসে সালাম দেয়ার ও মুসাফাহা করার উল্লেখ এবং সুস্পষ্ট নির্দেশ পাওয়া যায়।\nকুরআন মজীদে সালাম সম্পর্কে বলা হয়েছেঃ\n– তোমাদেরকে যখন কোনো প্রকার সম্ভাষণে সম্ভাষিত করা হবে, তখন তোমরা তার অপেক্ষা উত্তম সম্ভাষণে সম্ভাষিত করো অথবা ততোটুকুই ফিরিয়ে দাও। মনে রেখো, আল্লাহ সর্ব বিষয়ে নিশ্চিত হিসাব গ্রহণকারী। (আন নিসাঃ৪৬)\nএ থেকে সুস্পষ্ট বোঝা গেল, মুসলমানদের পরস্পরের যখন দেখা সাক্ষাত হবে, তখন পরস্পরের সম্ভাষণের আদান প্রদান করবে। এ সম্ভাষণ মৌখিক হতে হবে এবং এ সম্ভাষণের ব্যাপারে পরস্পরে ঐকান্তিক নিষ্ঠা পোষণ করতে হবে এবং কোনোরূপ কৃপণতা পোষণ করা চলবেনা। বরং প্রত্যেককে অপরের তুলনায় উত্তম সম্ভাষণ দানে প্রস্তুত থাকতে হবে অকুন্ঠিতভাবে। আয়াতের শেষ অংশ এ সম্ভাষণের গুরুত্ব এবং তা যথারীতি আদান প্রদানের জন্য সতর্কতা অবলম্বন করার নির্দেশ দিচ্ছে।\nহাদীসে নবী করীম(স) বারবার নানাভাবে পারস্পরিক সালাম আদান প্রদানের জন্য তাগিদ দিয়েছেন। হযরত আবু হুরায়রা(রা) বর্ণনা করেছেন, নবী করীম(স) ইরশাদ করেছেনঃ\n-আমার প্রাণ যে আল্লাহর মুষ্টিবদ্ধ তাঁর কসম করে বলছিঃ তোমরা জান্নাতে যেতে পারবেনা, যতক্ষণ না তোমরা ঈমান আনবে, আর তোমরা ঈমান আনতে পারবেনা যতক্ষণ না তোমরা পরস্পরকে ভালোবাসবে। অতঃপর বললেনঃ আমি কি তোমাদের এমন একটা কাজের পথ দেখাব, যা করলে তোমরা পরস্পরকে ভালোবাসতে পারবে? তা হলো এই যে, তোমরা তোমাদের পরস্পরের মাঝে সালাম দেয়ার প্রচলনকে চালু করবে।\nনবী করীম(স) হিজরত করে মদীনায় উপস্থিত হলে মদীনার মুসলমানগণে তাঁকে সাদর সম্বর্ধনা জানিয়েছিলেন। হযরত আবদুল্লাহ ইবনে সালাম এ সম্বর্ধনার বিবরণ দান প্রসঙ্গে বলেছেনঃ আরবী(************)\n-নবী করীম(স) যখন মদীনায় উপস্থিত হলেন, তখন জনগণ তাকে সম্বর্ধনা করার উদ্দেশ্যে দ্রুততা সহকারে এগিয়ে এল। যারা এই সময় সামনে এগিয়ে গিয়েছিল, আমিও তাদের মধ্যে একজন। …এই সময় আমি যে কথা তাঁকে যে কথা সর্বপ্রথম বলতে শুনেছিলাম তা হলোঃ তোমরা পরস্পরের প্রতি সালাম আদান প্রদান করো।\nকুরআনের আয়াত থেকে পারস্পরিক সম্ভাষণের যে হেদায়াত পাওয়া যায়, সে সম্ভাষণ যে কি এবং কিভাবে, কি কথা দিয়ে তা করতে হবে, তার সঠিক সুস্পষ্ট নির্দেশ পাওয়া যায় এ হাদীস থেকে। অতএব নতুন সাক্ষাতকালে একজন মুসলমানের অপর মুসলমানের প্রতি প্রথম জরুরী কর্তব্য হচ্ছে সালাম দেয়া, বলা আসসালামু আলাইকুম। আর অপর পক্ষ জবাবে বলবেঃ ওয়া আলাইকুমুস সালাম ওয়া রাহমাতুল্লাহ। বুখারী শরীফের একটি হাদীস থেকে জানা যায়, হযরত আদম(আ) সৃষ্ট হওয়ার পরই আল্লাহর নির্দেশক্রমে ফেরেশতাদের সাথে এই সালামের আদান প্রদান করেছিলেন।\nশেষোক্ত হাদীস থেকে একজন নবাগত মহাসম্মানিত মেহমানকে সম্বর্ধনা জানাবার সঠিক নিয়ম সম্পর্কে সুস্পষ্ট পথ নির্দেশ জানতে পারা যায়। এই পর্যায়ে অপর হাদীস থেকে জানা যায়, এ সালাম করার সময় কি ধরনের আচরণ অবলম্বন করা উচিত এবং কি ধরনের অনুচিত।\nএই পর্যায়ে যত হাদীসই বর্ণিত হয়েছে, তা সব সামনে রেখে চিন্তা করলে স্পষ্ট বোঝা যায় যে, ‘সালাম’ মুখে উচ্চারণ করার-কথার মাধ্যমে বলে দেবার ব্যাপার। এজন্যে কোনোরূপ অঙ্গভঙ্গি করা জরুরী নয়, তা হাদীস থেকেও প্রমাণিত নয়।\nদ্বিতীয় যে কাজ নবাগত মুসলিমের সাথে করার কথা হাদীস থেকে সুন্নাত বলে প্রমাণিত, তা হলো মুসাফাহা করা। বুখারীর একটি হাদীস থেকে জানা যায়, হযরত কাব ইবনে মালিক(রা) বলেনঃ আরবী(******)\n-আমি মসজিদে নববীতে প্রবেশ করলাম। হঠাৎ দেখতে পেলাম সেখানে নবী করীম(স) রয়েছেন। আমাকে দেখেই তালহা ইবনে উবায়দুল্লাহ দাঁড়িয়ে আমার দিকে দ্রুত এগিয়ে আসলেন। আমার সাথে মুসাফাহা করলেন এবং আমাকে সাদর সম্ভাষণ জানিয়ে গেলেন।\nবুখারীর অপর হাদীস থেকে জানা যায়, তাবেয়ী কাতাদাহ হযরত আনাস(রা) কে জিজ্ঞেস করলেনঃ আরবী(********)\n-নবী করীমের(স) সাহাবীদের পরস্পর মুসাফাহা করার রীতি বহুল প্রচলিত ছিল কি? হযরত আনাস(রা) জবাবে বললেন, হ্যা, তা চালু ছিল।\nআবদুল্লাহ হিশাম বলেন, আমরা নবী করীমের সঙ্গে ছিলাম। আর তিনি হযরত উমরের হাত ধরে ছিলেন।\nএ পর্যায়ের হাদীস থেকে নবাগতের সাথে সালামের পর মুসাফাহার সুস্পষ্ট উল্লেখ পাওয়া যায় এবং তা রাসূলে করীম(স) এর সাহাবীদের সমাজে পুরা মাত্রায় চালু ছিল বলে অকাট্যভাবে জানা যায়।\nএই সম্পর্কে তিরমিযী শরীফে বর্ণিত একটি হাদীস সর্বাধিক স্পষ্টভাষী। হযরত আনাস ইবনে মালিক(রা) বলেন, এক ব্যক্তি রাসূলে করীম(স) কে জিজ্ঞেস করলেনঃ আরবী(*******)\n-ইয়া রাসূলুল্লাহ, আমাদের একজন তার ভাই বা বন্ধুর সাথে যখন সাক্ষাত করে, তখন কি সে তার জন্য মাথা নুইয়ে দিবে? রাসূল(স) বললেনঃ না। জিজ্ঞেস করলো, তবে কি তাকে জড়িয়ে ধরবে ও তার মুখমন্ডলে চুমু খাবে? রাসূল(স) বললেনঃ না। জিজ্ঞেস করলোঃ তবে কি তার হাত ধরে মুসাফাহা করবে? রাসূল(স) বললেনঃ হ্যা।\nএ হাদীস সম্পর্কে ইমাম তিরমিযী বলেছেন-‘মুসাফাহা’ হাতে হাত ধরা ও পরস্পরের জন্য দো‘আ করা ‘আল্লাহ আমাদের ও তোমাদের মাফ করে দিন’-বলবে।\nএর ফযীলত বর্ণনা সম্পর্কে রাসূলে করীম(স) ইরশাদ করেছেনঃ আরবী(********)\n-দু’জন মুসলমান পরস্পরের সাক্ষাতকালে যদি মুসাফাহা করে, তাহলে দু’খানি হাত বিচ্ছিন্ন করার আগেই সে দুজনকে ক্ষমা করে দেয়া হয়।\nহাদীসে তৃতীয় যে জিনিসের উল্লেখ পাওয়া যায়, তা হচ্ছে ‘মুয়ানাকা’-কোলাকুলি। তিরমিযী শরীফে এ সম্পর্কে যে একমাত্র হাদীসটি বর্ণিত হয়েছে তাহলো হযরত আয়েশা(রা) বলেনঃ\n-যায়দ ইবনে হারিসা [রাসূল(স) এর পালিত পুত্র] মদীনায় উপস্থিত হলো। তখন নবী করীম(স) আমার ঘরে এলেন। যায়দ তাঁর সাথে দেখা করার জন্য এলো এবং দরজায় ধাক্কা দিলো। নবী করীম(স) তার কাছে উঠে গেলেন এবং তিনি তার সাথে গলাগলি করলেন, একজন আরেকজন এর গলা জড়িয়ে ধরলেন এবং তাকে স্নেহের চুম্বন দিলেন।\nএ পর্যায়ে আরো কয়েকটি হাদীস উল্লেখ করে আল্লামা আহমাদুল বান্না লিখেছেনঃ এসব হাদীস প্রমাণ করে যে, মুয়ানাকা(গলাগলি বা কোলাকুলি)শরীয়তে জায়েয। বিশেষ করে যে আসবে তার সাথে।\nনবী করীম(স) এর সাহাবীদের তরীকা ছিলো এই যে, যখন তাঁরা পরস্পরের সাথে দেখা করতেন, পরস্পরের মুসাফাহা করতেন। আর যখন বিদেশ সফর করে ফিরে আসতেন, তখন তাঁরা পরস্পরে গলাগলি করতেন।\nএ আলোচনা থেকে জানা গেল, ইসলামের সুন্নাত হচ্ছে এই যে, দু’জন মুসলমান যখন পরস্পর সাক্ষাত করবে তখন সালাম করবে, মুসাফাহা করবে এবং গলাগলিও করবে-বিশেষ করে বিদেশাগত ব্যক্তির সাথে। এসব কয়টি কথাই সুস্পষ্ট হাদীস থেকে প্রমাণিত। রাসূলে করীম(স) তাই করেছেন, সাহাবাদের সমাজে এই ছিল স্থায়ী রীতি, বস্তুত এই হচ্ছে সুন্নাত। কিন্তু এই কদমবুসি এল কোথ্থেকে? কে কদমবুসি করতে বলেছে? কে তা রেওয়াজ করেছে ইসলামী সমাজে? কুরআন নয়, হাদীস নয়, রাসূল নয়, রাসূলের গড়া সমাজ নয়। অতএব এটি বিদয়াত ও মুশরিকী রীতি হওয়ার কোনোই সন্দেহ নেই। অথচ আমাদের সমাজের তথাকথিত পীরবাদি আহলে সুন্নাত(?) দের সমাজে কদমবুসি একটি অপরিহার্য্ রীতি। আর তা হবেই না বা কেন? এখানে ইসলাম ও সুন্নাত কুরআন, হাদীস, রাসূল ও সাহাবাদের আমল থেকে গ্রহণ করা হয়না, গ্রহণ করা হয় মরহুম বা বর্তমান পীর সাহেবানদের কাছ থেকে। আর এ ধরনের পীর মুরীদী যেহেতু বেদান্তবাদী ব্রাক্ষ্মণ্যবাদী থেকে গৃহীত, তাই কদমবুসির ব্রাক্ষ্মণ্য রীতিও এখানে চালু হতে বাধ্য। কেউ যদি বলেন যে, ওস্তাদ, পীর ও মুরুব্বীদের তাজীম করার জন্যই এ রীতি চালু করা হয়েছে, তাহলে বলবো-ওস্তাদ, পীর ও মুরুব্বীদের তাজীমের তরীকা সুন্নাত থেকে যা প্রমাণিত তাই দিয়ে তাজীম করতে হবে। নিজেদের মনগড়া একটা রীতিকে চালু করার বিশেষ করে তাতে যদি শরীয়তের দৃষ্টিতে ভয়ানক খারাবী থাকে-কারো অধিকার থাকতে পারেনা। করলে তাই তো হবে বিদয়াত। যারা চলতি প্রথার দোহাই দিয়ে শরীয়তের বাইরের জিনিসকে শরীয়তসম্মত বলে চালু করতে চাইবে, তারাইতো বিদয়াতী। আল্লাহ এই বিদয়াতীদের প্রভাব থেকে বাঁচান ঈমানদার ও তওহীদবাদী মুসলিম সমাজকে।\nকদমবুসি পর্যায়ে আলোচনার শেষভাগে একটি কথার উল্লেখ করে তার জবাব না দিলে এ দীর্ঘ আলোচনা অসম্পূর্ণ থেকে যাবে। কোনো কোনো পীরের অনুমোদনক্রমে প্রকাশিত তাসাউফ সংক্রান্ত কদমবুসি- বিশেষ করে পীর ওস্তাদের কদমবুসি-করা জায়েয বলে ফতোয়া দেয়া হয়েছে। এ ফতোয়ার দলীল হিসেবে উল্লেখ করা হয়েছে দুটো হাদীস। একটি হাদীস তিরমিযী থেকে, অপরটি আবু দাঊদ থেকে। প্রথম হাদীসটিতে দু’জন ইয়াহুদীর কথা বলা হয়েছেঃ তারা রাসূলে করীমের নিকট দ্বীন ইসলামের ব্যাখ্যা শ্রবণ করে। অতঃপর তারা রাসূলে করীমের দু’হাত ও দু’পা চুম্বন করলো এবং বললোঃ আমরা স্বাক্ষ্য দিচ্ছি, আপনি নবী।\nএ সম্পর্কে আমাদের প্রথম কথা হলো, ইমাম তিরমিযী হাদীসটিকে উত্তম বিশুদ্ধ বলে আখ্যায়িত করেছেন বটে, কিন্তু ইমাম নাসায়ী হাদীস সম্পর্কে বলেছেন-অগ্রাহ্য হাদীস। আর মুনযেরী বলেছেন, হাদীসটি আবদুল্লাহ ইবনে সালেমার কারণেই যয়ীফ। কেননা হাদীস বর্ণনাকারী হিসেবে তাঁর দোষ বের করা হয়েছে। তাছাড়া হাদীসের সুস্পষ্ট কথা হলো-হাত ও পা চু্ম্বনের কাজটি দু’জন ইয়াহুদী করেছে। ইয়াহুদীদের কাজ মুসলমানদের জন্য অনুসরণীয় হতে পারেনা। আবু দাউদ বর্ণিত অপর হাদীসে ঊমামাত ইবনে শরীক(রা) এর কথা উদ্ধৃত হয়েছেঃ আরবী(******)\n-আবু দাউদে উদ্ধৃত হাদীসে রাসূলে করীম(স) এর হাত বা পা নয়, কটিদেশ চুম্বনের কথা বলা হয়েছে। (হযরত উসাইদ ইবনে উজাইর(রা) হতে হাদীসটি বর্ণিত। একজন আনসারের কথায় রাসূলে করীম(স) তাঁর পরিহিত জামা পিছনের দিক দিয়ে তুলে ধরলে তিনি তাঁকে আলিঙ্গন করলেন এবং তার কটিদেশে চুম্বন করতে লাগলেন।)\nদ্বিতীয় কথা, এ পর্যায়ের সব কটি হাদীসকে একত্রিত করে বিচার করলে স্পষ্ট বোঝা যায় যে, এসবের মূল প্রতিপাদ্য বিষয় সব হাদীসে একই রকম নয়। কোনোটিতে শুধু দু’হাত চুম্বনের কথা বলা হয়েছে, কোনোটিতে এক হাত, এক পা চুম্বনের কথা বলা হয়েছে। এমন কি হযরত ইবনে উমর(রা) হতে বর্ণিত হাদীসে শুধু হাত চুম্বনের কথা উল্লিখিত হয়েছে। বলা হয়েছেঃ আরবী(*******)\n-অতঃপর আমরা তাঁর হাত চুম্বন করলাম। তিনি বললেনঃ এবং আবু লুকাবা ও কাব ইবনে মালিক এবং তাঁর দু’জন সঙ্গীও নবী করীম(স) এর হাত চুম্বন করলেন, যখন আল্লাহ তাদের তওবা কবুল করলেন। এ কথা আবরাহীও উল্লেখ করেছেন।\nইবনে উমার বর্ণিত এ হাদীসটি ইমাম বুখারী ‘আদাবুল মুফরাদ’ নামক কিতাবে উল্লেখ করেছেন। হযরত বুরাইদা ইবনে বর্ণিত একটি হাদীসে উদ্ধৃত হয়েছে, জনৈক বুদ্ধু লোক রাসূলের মস্তক ও দু’পা চুম্বনের অনুমতি প্রার্থনা করলে রাসূলে করীম(স) তাকে অনুমতি দেন। আবদুর রহমান ইবনে রুজাইন বলেছেন, সালেমা ইবনুল আকওয়া তাঁর উটের হাতের মতো হাত বের করলেন, আমরা তা চুম্বন করলাম। সাবিত হতে বর্ণিত, তিনি হযরত আনাসের হাত চুম্বন করলেন। আর হযরত ‘আলী নাকি’ হযরত আব্বাসের হাত ও পা চুম্বন করেছিলেন।\nএভাবে বর্ণিত হাদীসসমূহ হতে সুস্পষ্ট ধারণা পাওয়া যায়না। মূলত হাত পা দু’টোই চুম্বন করার কথা ঠিক, না শুধু হাত চুম্বনের কথাই ঠিক। কাজেই এসব হাদীসের ভিত্তিতে কদমবুসি করা জায়েয কিছুতেই বলা যায়না। আবু মালিক আল আশযায়ী বলেনঃ আমি আবু আওফ(রা) কে বললাম, আপনি যে হাত দিয়ে রাসূলের বায়’আত করেছেন, তা বের করুন। তিনি সে হাত বের করেন। অতঃপর আমরা তা চুম্বন করি।\nএ ধরনের হাদীস হতে কোনো আবিদ জাহিদ ব্যক্তির হাত ভক্তিভরে চুম্বন করা জায়েয প্রমাণিত হয় বটে; কিন্তু কদমবুসি প্রমাণিত হয়না। ইমাম নববীও এ মত প্রকাশ করেছেন।\nআরো কথা হলো, কোনো নওমুসলিম যদি ভক্তি শ্রদ্ধায় ভারাক্রান্ত হয়ে রাসূলে করীমের হাত ও পা উভয়ই চুম্বন করে থাকেন, তবে তার ভিত্তিতে আজকের পীর ওস্তাদেরা ভক্ত মুরীদ ও ছাত্রদের দ্বারা নিজেদের হাত পা চুম্বন করাতে পারেননা। তাঁরা কি নিজেদের রাসূলের মর্যাদাভিষিক্ত মনে করে নিয়েছেন?\nবস্তুত কদমবুসির বর্তমান রেওয়াজ রাসূলের সুন্নাতের বিপরীত; মানবতার পক্ষে চরম অবমাননাকর। অনতিবিলম্বে এ প্রথা বন্ধ হওয়া বাঞ্চনীয়।


মোবাইল : একটি নিবন্ধ ও প্রাসঙ্গিক কিছু কথা - মাসিক আলকাউসার\nমোবাইল : একটি নিবন্ধ ও প্রাসঙ্গিক কিছু কথা\nহাসান বিন ওবায়েদ\nগত ৫/৩/২০০৯ ঈ. তারিখে পাকিস্তানের জনপ্রিয় দৈনিক জং পত্রিকায় জনাব ফারুক কায়সার সাহেব ‘মোবাইলের ক্ষতিকর ব্যবহার সম্পর্কে ‘মোবাইল মরয’ শিরোনামে একটি নিবন্ধ লেখেন। তিনি যেভাবে তার অভিব্যক্তি প্রকাশ করেছেন তা পাঠকবৃন্দের সামনে তুলে ধরছি। তিনি লেখেন :\nকেমন হত যদি মোবাইল না থাকত! মোবাইল ফোন ও প্রাইভেট নিউজ চ্যানেলের আগমনের সাথে সাথে আমাদের সুখ-শান্তি ও ধৈর্য্য-স্থৈর্য্যও বিদায় নিয়েছে। আগে উঠতি বয়সের ছেলেমেয়েরা যেখানে বড়দের সামনে পরস্পরে কথা বলতেও ভয় পেত, বাড়িতে ফোন থাকা সত্ত্বেও ফোনে কথা বলা কিংবা কথা শোনার সাহস করত না, সেখানে সেলুলার ফোনের সুযোগে এখন তারা নিজেদের রুমে বা বাথরুমে ঘন্টার পর ঘন্টা কথা বলতেও ইতস্তত বোধ করে না।\nমুরুববীদের সামনেই এসএমএস করে, চ্যাটিং করে, প্রেমালাপ করে, ডেটিং-এর জন্য সময় ও স্থান নির্ধারণ করে। এখন স্কুল-কলেজ থেকে শুরু করে মুদি দোকানদার এমনকি ভিক্ষুকদের কাছেও মোবাইল না থাকা পশ্চাৎপদতা বলে মনে করা হয়। মোবাইলের বদৌলতেই হিংসাত্মক ও ধ্বংসাত্মক ঘটনা ঘটানো সহজ হয়ে গেছে। অন্যদিকে নাশকতাকারী ও সন্ত্রাসীদেরকে ধরা কঠিন হয়ে পড়েছে। গ্রাহকের আইডি (পরিচয়পত্র) ছাড়াই লক্ষ লক্ষ মোবাইল সংযোগ দেওয়া হচ্ছে। এগুলোর মাধ্যমে সন্ত্রাসীরা কোথায়, কীভাবে হামলা চালানো যাবে, ডাকাতি ও লুটপাট করা যাবে তার পরিকল্পনা করে। অপরদিকে আইন-শৃঙ্খলা রক্ষাকারী বাহিনী কোনো পদক্ষেপ নিতে গেলে এই মোবাইলের মাধ্যমে তথ্য সংগ্রহ করে নিজেদের অবস্থান বদলে ফেলছে এবং পুলিশের ধরাছোঁয়ার বাইরে চলে যাচ্ছে। একথা কি সত্যি যে, মোবাইল যদি না থাকত তাহলে আমাদের উন্নতি-অগ্রগতি থেমে যেত? এটা ঠিক যে, মোবাইলের বদৌলতে যোগাযোগ ব্যবস্থা সহজ হয়েছে। দূরত্ব কমে গেছে। কিন্তু প্রকৃতপক্ষে সকল উন্নতি ও সুবিধা উন্নত জাতির জন্য, আমাদের মতো অনুন্নত জাতির জন্য নয়।\nটেলিভিশন চ্যানেলগুলোতে মোবাইল সংক্রান্ত বিজ্ঞাপনের এত বেশি ছড়াছড়ি যে, মনে হয় মোবাইল করা আর প্রেম ও রসের আলাপ করা ছাড়া যেন পৃথিবীতে আর কোনো কাজই নেই। গাড়ি চালানোর সময় সামনের কোনো গাড়িকে যদি দেখা যায় যে, রাস্তার মধ্যে একবার এদিক আরেকবার ওদিক করছে তাহলেই বোঝা যায় যে, ড্রাইভারের এক হাত স্টিয়ারিংয়ে আর অন্য হাতে রয়েছে মোবাইল। ইদানীং কল করলে অপর প্রান্ত থেকে গানও শোনা যায়। কোনো কোনো দ্বীনদার লোক রয়েছে যারা গানের বদলে কুরআনের আয়াত ও তেলাওয়াত সেট করেন। এক্ষেত্রে কী হয়? বহু লোক কুরআন তেলাওয়াত শুনে মিথ্যাচার করতে শুরু করে, অবৈধ কারবার নিয়ে আলাপ করে। এসএমএস একটি ব্যবস্থা যার মাধ্যমে বিজ্ঞাপন, রাজনৈতিক আলাপ, সরকার কিংবা নেতৃস্থানীয় কারো বিরুদ্ধে ইংরেজিতে মত বিনিময়সহ বহু কিছু হয়ে থাকে। অভিনেতা-অভিনেত্রীদের অনেকেই মোবাইলকে তাদের উপার্জনের মাধ্যম বানিয়ে নিয়েছে। তাদের অবসর সময় কাটে ফোনে অশ্লীল কথাবার্তা বলে ও ডাউনলোডকৃত অশ্লীল ছবি দেখে। আমার কয়েকজন বন্ধু আছে, যারা কোথাও একত্র হলেই কার কাছে নুতন কী মডেল আছে, তা নিয়ে গল্প শুরু করে। ৯৯ শতাংশ অভিনেতা-অভিনেত্রীর অবস্থা হল তাদের সাথে না কম্পিউটারের কোনো সম্পর্ক আছে আর না ই-মেইলের কোনো প্রয়োজন তাদের পড়ে। আর বাকি এক শতাংশের অর্ধেক এমন যাদের ইন্টারনেট সংযোগ নেই, যদি থাকেও তাহলে নগ্ন ছবি আর অশ্লীল ছায়াছবি দেখার কাজেই তা ব্যবহৃত হয়।\nএখন তো উচ্চপদস্থ ও সরকারী লোকদের দুই-তিনটি করে মোবাইল সংযোগ থাকে। একটি সাধারণ মানুষের জন্য, অন্যটি প্রেমিক-প্রেমিকা ও বন্ধু-বান্ধবদের জন্য তৃতীয়টি স্ত্রীর জন্য। ফোনকারীর আইডি দেখে এই সমস্ত বড় লোকেরা বিপদগ্রস্ত ও সমস্যাগ্রস্ত লোকদের কথা শোনে না। কারো কারো ফোনে তো আনসারিং মেশিন লাগানো থাকে। যাতে কথাবার্তা শুনে সে উত্তর তো দেয়ই না, ভুলে কখনও কল রিসিভ করে ফেললে মিথ্যা কথা বলে। যেমন-আমি এখন শহরের বাহিরে আছি। একবার আমি ইসলামাবাদের এক কফিশপে এক মন্ত্রীকে বসা দেখে তাঁকে কল করলাম। মন্ত্রী মহোদয় রিসিভ করে বললেন, আমি এখন করাচিতে আছি। আমি বললাম, ভাগ্যক্রমে আমিও করাচিতে আছি। যদি অনুমতি দেন তাহলে আপনার সাথে একটু দেখা করে নেই। সে বলল, আমি তো সন্ধ্যার ফ্লাইটে ফিরে যাব, আপনি কীভাবে আমার সাথে দেখা করবেন? আমি বললাম, আমি এখনই দেখা করছি। একথা বলেই হাঁটতে হাঁটতে আমি তার টেবিলে পৌছে গেলাম। সে আমাকে দেখে বিব্রত হল। এরপর শুকনো একটি হাসি দিয়ে বলল, দোস্ত! আগে তো মিছেকথা বলে পার পাওয়া যেত এখন আর পার পাওয়া যায় না! আমি মনে মনে বললাম, মন্ত্রী মশাই মিথ্যে বলেছেন এটা কোনো দোষ নয়। ধরা খেয়ে গেলেন কেন এজন্য মোবাইলের দোষ হয়ে গেছে। আমাদের দেশে চোর-গুন্ডা আর ভিক্ষুকরা মোবাইল থেকে যত উপকৃত হতে পেরেছে সম্ভবত আর কেউ ততটা পারেনি। একবার এক ভিক্ষুককে জিজ্ঞেস করেছিলাম, ইসলামাবাদে তো ভিক্ষা নিষিদ্ধ করা হয়েছে, এখন কী করবে? উত্তরে সে মোবাইল বের করে বলল, এটা যতক্ষণ থাকবে ততক্ষণ কেউ ধরতে পারবে না। কখনও কোনো সেন্ট্রি আমার পিছে লাগলে আমার সাথী আমাকে ফোন করে সতর্ক করে দিবে। সে পৌঁছার আগেই আমি তার আওতার বাইরে চলে যাব। ব্যাংক ডাকাতরাও মোবাইলের বদলে আর্থিকভাবে বড় মাপের লাভ হাতিয়ে নিয়েছে। ব্যাংক থেকে কেউ টাকা নিয়ে বের হওয়ার সময় ডাকাতদের সঙ্গীরা ব্যাংকের ভেতর থেকেই ফোনে জানিয়ে দিচ্ছে অমুক নগদ এত টাকা নিয়ে ব্যাংক থেকে বের হয়েছে। এভাবে বাস ডাকাতদেরকেও তাদের সাথীরা ফোনে জানিয়ে দেয় অমুক অমুক বাসে ...।\nবড় লোকদের মধ্যে পুলিশ অফিসার, আইজি, সচিব, সংবাদপত্র বা চ্যানেলের মালিকদেরও দুটি মোবাইল থাকে। একটি সেক্রেটারির কাছে থাকে, অন্যটি ভি.আই.পি দের জন্য। সাধারণত সেক্রেটারির নম্বর সবাইকে দেওয়া হয়। যদি কোনো সাধারণ লোক কোনো প্রয়োজনে সাহস করে কল করে তখন সেক্রেটারি বলে দেয়, স্যার এখন একটি গুরুত্বপূর্ণ মিটিংয়ে আছেন। ফলে তারা তাঁদের সাথে কখনই মোবাইলে কথা বলার সুযোগ পায় না।\nপ্রিয় পাঠক! এভাবেই আমাদের অন্যান্য কর্মকান্ডের মতো মোবাইলও আমাদের দুই নম্বরী সমাজ ব্যবস্থারই প্রতিনিধিত্ব করছে। যেখানে ন্যায়বিচার ও ইনসাফ নেই। যৌনতা ও অশ্লীলতার ছড়াছড়ি, ধোকাবাজি, প্রতারণা, ঘুষ ও মিথ্যার জয়জয়কার। সততা ও সত্যবাদীতার যেখানে কোনোই স্থান নেই, সেই সমাজ যতই উন্নতি করুক, যতই আলীশান ইমারত ও প্লাজা তৈরি করুক, যত মোবাইল কানে লাগিয়ে ঘুরতে থাকুক। একদিন ধ্বংস ও বিপর্যয়ের করাল গ্রাসে পতিত হবে।’\nপ্রসঙ্গত বলতে হয়, নিবন্ধকার যদিও তার নিজের দেশ সম্পর্কে কথাগুলো বলেছেন কিন্তু সচেতন ব্যক্তি মাত্রই উপলব্ধি করেন যে, বাস্তবতার যে ভয়াবহ রূপ এই নিবন্ধে তুলে ধরা হয়েছে তার সঙ্গে আমাদের দেশের চিত্রের খুব বেশি অমিল নেই। তবে মোবাইল ফোন হচ্ছে যোগাযোগের একটি মাধ্যম মাত্র। এটির ভালো-মন্দ নির্ভর করে ব্যবহারকারীর উপর। প্রযুক্তির এই সুবিধাগুলো গ্রহণ করে আমরা আমাদের জীবনযাত্রাকে সহজ করতে পারি, আমাদের মূল্যবান সময় সাশ্রয় করতে পারি, কিন্তু বাস্তবতা হচ্ছে যে জাতির চারিত্রিক ও আদর্শিক পতন ঘটে সে জাতির কাছে যতই উন্নত উপায় উপকরণ থাকুক না কেন তা তাদের উন্নতি ও সমৃদ্ধির পরিবর্তে অবক্ষয় ও পতনকেই ত্বরান্বিত করে। নিবন্ধকার সত্যিই বলেছেন যে, এগুলো প্রয়োজন উন্নত বিশ্বের, আমাদের মতো অনুন্নত দেশগুলোতে এগুলো বরং বিনোদনের সামগ্রী। এখন আমরা যদি এই পরিস্থিতি থেকে পরিত্রাণ পেতে চাই, তাহলে আমাদের নৈতিক ও আদর্শিক উন্নতি অপরিহার্য। আর এর জন্য আমাদেরকে ইসলামের পথে ফিরে আসতে হবে। সেজন্য আলেম ও দ্বীনদার শ্রেণীকে দাওয়াতের ময়দানে আরো জোর কদমে এগিয়ে আসতে হবে। সেই সাথে সরকারের পরিচালনায় যারা রয়েছেন তাদের কর্তব্য হল, মোবাইলের এই অপব্যবহার থেকে কীভাবে জাতিকে বাচানো যায়, সে সম্পর্কে চিন্তাভাবনা করে সিদ্ধান্ত গ্রহণ করা, প্রয়োজনে আইন প্রণয়ন করে তা বাস্তবায়ন করা। যেমন গভীর রাত্রে ফোন কোম্পানিগুলো বিল কমিয়ে দেয়। এর ফলে দেশের যুব সমাজ রাত্রের ঘুম নষ্ট করে কথা বলে, ফলে তাদের শরীর-স্বাস্থ্য নষ্ট হয়, দিনের বেলা কাজের উদ্যম হারিয়ে যায়। তাই আইন করে এ ধরনের ব্যবস্থা বন্ধ করা উচিত। তদ্রূপ মোবাইলের ইন্টারনেটে অশ্লীল ও ক্ষতিকর সাইটগুলো ঢুকতে না দেওয়া, পরিচয় পত্রহীন কোনো সীম যাতে ব্যবহার না হয়, তা নিশ্চিত করা ইত্যাদি। #


একটি ভালো ইউজার ইন্টারফেস তৈরি করতে কি প্রয়োজন? UI এর ১৩ টি নীতি - প্রিয়লেখা\nপ্রথম পাতা » টিপস » একটি ভালো ইউজার ইন্টারফেস তৈরি করতে কি প্রয়োজন? UI এর ১৩ টি নীতি\nএকটি ভালো ইউজার ইন্টারফেস তৈরি করতে কি প্রয়োজন? UI এর ১৩ টি নীতি\nএকটি ভালো ইউজার ইন্টারফেস কি?\nএকটি ভালো ইউজার ইন্টারফেসের ১৩ টি নীতিমালা\n১। স্বচ্ছ এবং স্বজ্ঞাত ব্যবহারযোগ্য ন্যাভিগেশন\n২। স্রোতা নির্ধারণ\n৩। দৃঢ়তা বজায় রাখা\n৪। ইউজার একশনে স্বচ্ছতা\n৫। কাছাকাছি পর্যায়ের UI উপাদান\n৬। এপ স্ক্রিনে প্রধান নির্দেশ\n৭। প্রথম শারির আকর্ষণীয়তা বজায় রাখা\n৮। মানুষের জন্য ডিজাইন তৈরি\n৯। ইউজার ইন্টারফেস উৎসাহদান\n১০। সব কিছু সহজেই ব্যাবহার যোগ্য বা প্রবেশযোগ্য\n১১। অতিরিক্ত টিপস এবং ট্রিকস\n১২। ইঙ্গিত বা সঙ্কেত এর সীমিত ব্যবহার\n১৩। ডিজাইনের মানসম্মতা বজায় রাখা\nএকটি ভালো ইন্টারফেসের সংজ্ঞা কি? UI ডিজাইনে ১৩ টি নীতি\nক্রিয়েটিভ ভিজুয়ালস নাকি আকর্ষণীয় লোগো ডিজাইন কিংবা ইনট্রিকেট এনিমেশন? একটি ইউজার ইন্টারফেসকে কিভাবে সুন্দর সাবলীল বানানো যায়?\nএকটি কার্যকরী UI( ইউজার ইন্টারফেস) এর অর্থ খুবই অস্পষ্ট আবার কখনো বলা হয়ে থাকে স্বচ্ছ, ব্যবহার উপযোগী হলে এটি খুবই স্পষ্ট। আসলেই কি তাই?\nযদি আপনি আইটি সেক্টর এ থেকে থাকেন তাহলে এটি খুবই জটিল বিষয় আউটসোর্সিং এর ক্ষেত্রে।\nতবে মূলনীতি জানা থাকলে ব্যাবহার উপযোগী ইউজার ইন্টারফেসকে আপনি শক্তিশালী মাধ্যম হিসেবে ধারণ করতে সক্ষম হবেন যা কিনা সবার জন্যই ব্যাবহার উপযোগী হয়ে উঠতে পারে আর ভালো গ্রাহক পেতেও আপনাকে সাহায্য করবে।\nআর এ কারণেই এই প্রযুক্তির যুগে নিজেকে সীমায় আবদ্ধ না রেখে ইউজার ইন্টারফেসের মত তথ্য প্রযুক্তির নতুন নতুন দ্বিকবিজয়ি আবিষ্কারকে সাদরে গ্রহণ এবং ব্যবহার করে আমরাও পায়ে পায়ে তাল মিলিয়ে এগিয়ে চলি প্রযুক্তির সাথে।\nইউজার ইন্টারফেস কি? (User Interface/UI)\nমোবাইল/ডেস্কটপ অ্যাপ্লিকেশন হোক, হার্ডওয়্যার হোক কিংবা সফটওয়্যার,যে কোন কিছুর আউটলুক কেমন হবে তা জানতে হলে আমাদের অবশ্যই জানা লাগবে ইউজার ইন্টারফেইস সংক্ষেপে ইউআই। (User Interface/UI)\nকোন অ্যাপের প্রাথমিক চেহারাই (Primary Outlook) হচ্ছে ইউআই বা ইউজার ইন্টারফেস।\nএকটি ভালো ইউজার ইন্টারফেসের মূলনীতিতে যাবার আগে আমাদের টু ওয়ার্ড ডেফিনেশন এর পিছনে লুকায়িত সংজ্ঞা জানতে হবে।\nUI মানেই কিন্তু আকর্ষণীয় ভিজুয়ালস ডিজাইনের উপাদানকেই বুঝানো হয়না। ইউজার ইন্টারফেসের মাধ্যমে ব্যাবহারকারী এবং পণ্যের সম্পর্ক স্থাপন করাই মূল উদ্দেশ্য।\nএমন ও নয় আপনি কি রং ব্যাবহার করবেন বা কোন বাটন রাখবেন। এটির একমাত্র লক্ষ সঠিক ভিজুয়াল এর মাধ্যমে ট্যাকনিক্যাল টাস্ক সম্পন্ন করা।\nসিংহভাগ ব্যাবহারকারী কখনোই সফটওয়্যার এবং ব্যাক এন্ড নিয়ে চিন্তা করেনা যখন সে একটি এপ বা ওয়েবসাইট ব্যাবহার করে।\nআর একটি ইউজার ইন্টারফেস স্বচ্ছ এবং সঠিক বার্তা বহন করার মত সহজ হওয়া উচিত ব্যাবহারকারীদের জন্য, যার ফলে তাদের চাহিদা তাদের টেকনিক্যাল চাওয়া বাস্তবায়ন করতেও সক্ষম হয়। আর একারণেই এটি খুবই প্রয়োজনীয় জেনে রাখা আপনি আপনার বেস্ট কাজটি করছেন কিনা।\nএকটি ভালো ইন্টারফেসের জন্য ১৩ টি নীতি\nস্বচ্ছ বোধগম্য (intuitive) ইউজার ন্যাভিগেশন\nমেইন ম্যানু কোথায় ? আপনি নিজেকে কি কখনো এই প্রশ্ন করেছেন, তাহলে আপনি অবশ্যই নিম্মমানের ইন্টারফেস ব্যাবহার করেছেন।\nকিছুক্ষণের জন্য এটি ভিজিবল থাকে গ্রাহকদের কাছে, তবে অনেক সময় ব্যাবহারকারীদের সমস্যা তৈরি না করে ইনভিজিবল রাখা যেতে পারে।\nএকটি গুনগত মানসম্মত ইন্টারফেসের ক্ষেত্রে অবশ্যই শুধুমাত্র স্বচ্ছ এবং প্রয়োজনীয় তথ্য রাখা উচিত।\nএকটি ভালো মানের ইউজার ইন্টারফেসের সবসময় ব্যাবহারকারীকে প্রাধান্য দিয়ে থাকে।\nযেমন ধরুন, একটি বাড়ি ভাড়া সংক্রান্ত ওয়েবসাইটে কখনোই অগোছালো অপ্রয়োজনীয় বাটন ম্যানু ভিজুয়াল এলিমেনটস রেখে ব্যবহারকারীর কাছে বিরক্তির কারণ হবে না। শুধুমাত্র তাদের দেয়া অফার এবং বাড়ি ভাড়া সংক্রান্ত জরুরি বিষয় টুকুকেই প্রাধান্য দিয়ে তারা ব্যবহারকারী ধরে রাখার চেষ্টা করে।\nএইভাবে খুব কম সময়ে সঠিক পদ্ধতি ব্যবহারে আপনি আপনার কাজটি কার্যকর করতে পারেন।\nএকটি ডিজিটাল পণ্য ব্যাবহার করার সময় সেটি যদি সহজ ও স্বচ্ছ মনে হয় ভেবে নিতে হবে ব্যাবহারকারী ধারণ করবার মত অবস্থার সৃষ্টি হয়েছে।\nএকটি ওয়েব সাইট বা মোবাইল এপের কাজ ব্যবহারকারীর জন্য কঠিন জায়গা গুলোকে সহজ করে তোলা, যেটি আপনার পক্ষে একরকম করা অসম্ভব হয়ে পরবে যদি আপনি নিজে এধরনের এপ্লিকেশন ব্যবহার না করে থাকেন।\nপ্রাথমিক ও গভীর বাজার পর্যালোচনারভার মাধ্যমে একই ধরনের পণ্যের অবস্থা এবং ব্যবহার ভোক্তার চাহিদা বুঝে সেটির প্রয়োগ একটি ভালো ইউজার ইন্টারফেসের ভিত্তি হিসেবে কাজ করে থাকে।\nযার ফলে ভোক্তার চাহিদা সে কি চাইছে সেটি বুঝে ভোক্তার কাজটি সহজ করে দেয়াই এপ ইন্টারফেসের প্রধান লক্ষ ।\nদৃঢ়তা একমাত্র চাবি\nসমস্যা হলও একটি ভালো ইউজার ইন্টারফেসের অধ্যবসায়ের অভাব।\nএক্ষেত্রে লক্ষ রাখতে এর রং আইকন ফন্টস ম্যানু বাটন এ কিভাবে সাজানো যায়।\nআর এ ব্যাপারটি আরও কঠিন হয়ে যায় একজন ডিজাইনার এর জন্য কোন পরিবর্তন আনার সময় যখন তার প্রথম ব্যবহার করা ভার্শনটি আর ব্যবহৃত হয়না।\nউন্নত ডিজিটাল সমাধান কখনোই ব্যবহারকারীদের প্রচণ্ড অবাক করেনা। এর বদলে তারা ইউয়াই ডিজাইনে সমন্বয় ধরে রাখার জন্য ব্র্যান্ড বুকস এবং কোম্পানি গাইড ব্যবহার করে থাকে।\nইউজার একশনে স্বচ্ছতা\nযখনই আপনি ইউজার ইন্টারফেসের বাটন ক্লিক করবেন স্বাভাবিক ভাবেই আপনার আশা থাকবে সেখানে কোন মন্তব্য থাকবে, সেটি যদি না থেকে থাকে তবে ব্যবহারকারীর কাছে সেটি ব্যবহার অনুপযোগী হিসবেই গণ্য হবে। এটিও কিন্তু একজন ইউয়াই ডিজাইনারের ব্যর্থতা যদি সে ক্রেতা বা ভোক্তার কাছে সেটি স্বচ্ছ ভাবে তুলে ধরতে অক্ষম হয়।\nএকটি ভালো ইন্টারফেসে ক্লিক করার সাথে সাথে ম্যানু বারে কালার, এনিমেশন, ইঙ্গিতপূর্ণ বার্তা এটি ব্যবহারের উপকারিতা কতটা সহজ স্বচ্ছ সেটি প্রকাশ পেয়ে থাকে।\nকাছাকাছি পর্যায়ের UI উপাদান\nআপনি হয়তো একবার দুবার সংজ্ঞাবহ (intuitive) ডিজাইন এর কথা শুনে থাকতে পারেন এবং এর এন্ড ইজারদের কাছে এটি তৈরির প্রয়োজনীয়তা সম্পর্কেও জেনে থাকবেন।\nএর অর্থ যখন কেউ সফটওয়্যার ওপেন করবে বা প্রবেশ করবে ব্যবহারের জন্য তখন তারা কি চাইছে সেটি বুঝতে সমস্যা হবেনা। এক কথায় বলা যায় কি করতে হবে সেটি বুঝতে ব্যবহারকারীকে কোন কষ্ট করতে হবেনা।\nঅ্যাপ স্ক্রিনের প্রধান নির্দেশ\nঅনেক সময় অনেক অদক্ষ ডিজাইনার একটি ভুল করে থাকেন আর সেটি হলও একটি সিঙ্গেল স্ক্রিনে তারা সব দেখিয়ে ফেলতে চান।\nক্রেতার চাহিদা অনুযায়ী ক্রয়ের সুবিধার জন্য যেকোনো তথ্য পেয়ে গেলে সেটি কিন্তু অভিভূত করে একজন ক্রেতাকে পছন্দসই পণ্য ক্রয় করতে। এমনকি একজন গ্রাহক কিংবা ভোক্তা কি চাইছে সেটির সঠিক তথ্য পেয়ে গেলে ব্যবহার উপযোগীও মনে হয়।\nআপনার ভিজুয়ালস এর মাধ্যমে ক্রেতা ভোক্তা দর্শক সঠিক তথ্য দিক নির্দেশনা পেয়ে গেলে ধরে নিতে হবে আপনি একজন সফল ইউআই ডিজাইনার।\nঅন্য সবকিছুকে বাদ দিয়ে তুলনা করলে ব্যাপারটি একটু জটিল।\nএকটি ব্রান্ড এর প্রতিফলন ব্যাক্তিত্ব তুলে ধরা হয়ে থাকে একটি ভালো ইউজার ইন্টারফেসের মাধ্যমে।\nবাটন, কালার, ব্র্যান্ড, ভিজুয়ালস এলিমেনটস একটা ইউনিক ব্র্যান্ড উপাস্থাপন করে।\nকখনো এমন হতে পারে একদলের কাছে এটি আকর্ষণীয় লাগলেও অন্যদলের কাছে আকর্ষণীয় নাও লাগতে পারে।\nআর এ কারণেই একিটি ইউজার ইন্টারফেসের ভিত্তি হতে হবে অধ্যবসায় নির্ভরশীল।\nআর ভোক্তার দৃষ্টিভঙ্গি অনুযায়ী একটি ইউজার ইন্টারফেসের কার্যকারিতার বহিঃপ্রকাশ অবশ্যই থাকা উচিত ভিজুয়ালস এফেকটস এর মাধ্যমে।\nবিখ্যাত বা জনপ্রিয় ইউআই কখনো কালারফুল ভিজুয়াল ব্যবহার করেনা কারণ এটির কোন প্রয়োজনীয়তা নেই আক্ষরিক অর্থে।\nডিজাইন মানুষের জন্য বানানো\nমানুষ মাত্রই ভুল করে থাকে এটি খুবই স্বাভাবিক ঘটনা ,আর এ বিষয়টি বিবেচনা করলে দেখা যায় অনেকসময় ব্যবহারকারীও ভুল করে থাকেন।\nএকটি ইউজার ইন্টারফেস এমন ভাবে তৈরি হওয়া উচিত যাতে করে খুব সহজেই মুল বার্তার ব্যাপারটি বুঝে নেয়া যায়।\nযদি একজন ব্যবহারকারী তার একটি জরুরি ফাইল ডিলেট করে ফেলেন ভুলবশত? তাহলে সেটি পুনরুদ্ধার করবার একটি পদ্ধতি থাকা উচিত।\nএভাবেই ভুলবশত কিছু ঘটে গেলে একজন ব্যবহারকারী যখন সেটি আবার ফেরত পেয়ে যান তখন এই ব্যপারটি লক্ষ রেখেই তার ইউজার ইন্টারফেস ব্যবহার করতে অনীহা ও অনাগ্রহ তৈরি হবার সম্ভাবনা থাকেনা।\nপ্রতিক্রিয়াশীল ইউজার ইন্টারফেস\nব্যবহারকারী ভবিষ্যতে কি চাইছেন এটি অনুমান করা কিন্তু মোটেও সহজ কাজ না, আর এই কাজটি সফলতার সাথে করা হয়ে থাকে ডিজিটাল সমাধান প্রয়োগ করে।\nতারা শুধুমাত্র প্রগতি এবং প্রতিক্রিয়াশীল দূরদৃষ্টি প্রয়োগের মাধ্যমে ব্যবহারকারীর চাহিদা বুঝে নিতে পারেন।\nউদাহরণ হিসেবে ই কমার্স সেক্টরই দেখুন।\nঅবসর বা ছুটি চলছে এমন সময় একজন গ্রাহক বা ক্রেতা হয়তো কোন উপহার সামগ্রী খুজছে, একজন ডিজাইনারের প্রধান কাজ হলও ভোক্তার চাওয়া বা চাহিদা বুঝে তার পছন্দ অনুযায়ী পণ্য খুজে পেতে সাহায্য করা।\nলক্ষে পৌঁছানোর একমাত্র উপায় হলও ব্যনার এর সঠিক উপস্থাপন যেখানে মেইন পেইজে ঢুকলেই সম্ভাব্য সকল উপহার পণ্য এক সাথেই পাওয়া যায়।\nএকটি ইউআই ডিজাইনের সফলতা তখনই আসে যখন এটিতে প্রতিক্রিয়াশীল ভিজুয়ালস সতর্কতার সাথে উপস্থাপন করা হয়।\nসহজে ব্যবহার উপযোগী\nব্যবহারকারীরা এখন নিজেদের কাজ সহজ করবার জন্যই ইউজার ইন্টারফেসের শরণাপন্ন হন। আর একারণেই ইউজার ইন্টারফেসে সব সময় ট্যাব শর্ট কাট টুল কিট দ্বারা সহযোগিতা প্রদানে এটি ব্যবহারে আগ্রহী করে তুলে।\nপ্রয়োজনীয় এলিমেনটস এটিকে আরও সুন্দর স্বচ্ছ ও ব্যবহার উপযোগী বানায়।\nযেমন, একটি এপ ছবি আপলোড করার কাজ করে থাকে। তাহলে সেটি এমন হওয়া উচিত যাতে করে ছবি এডিট, ক্রপ , রোটেট করার সুবিধা এখানেই পাওয়া যায়।\nএকজন ডিজাইনারের প্রধান এবং মূল লক্ষ হলও এমন একটি ইউজার ইন্টারফেস তৈরি করা যেখানে প্রথম প্রবেশ করেই একজন গ্রাহক ক্রেতা বা ভোক্তা সহজেই ফিচার এর মাধ্যমে তার কাঙ্খিত পণ্য, বা তথ্য পেতে সফল হন বিনা পরিশ্রমে স্বল্প সময়ের মধ্যেই।\nঅতিরিক্ত টিপস এবং ট্রিকস\nব্যবহারকারীর প্রয়োজন ধারণ বুঝে সেটিকে একই সময়ে উপস্থাপন করাটা খুবই জটিল কাজ।\nসৌভাগ্যক্রমে ভালো ইউজার ইন্টারফেসের মাধ্যমে এটি এখন অনেকটাই সহজতর হওয়া সম্ভব।\nআপনার সৃজনশীল ভাবনার সুবাদে আপনি গ্রাহকের সামনে তাদের চাহিদা তুলে ধরতে সক্ষম হবেন।\nএখানে সেখানে টিপস গুলো ছড়িয়ে ছিটিয়ে না রেখে আপনি হভার টুলটিপস এ তথ্য রাখতে পারেন যাতে করে ব্যবহারকারী সহজেই এপ ব্যবহারের সুবাদে এর কার্যকারিতা জানতে পারে।\nসীমিত ইঙ্গিত (gesture) ব্যবহার\nসয়াইপিং, ট্যাপিং, বা ভয়েস কমান্ড সবই একজন ক্রেতার চাহিদা পূরণে সহযোগিতা করে থাকে।\nএমনকি একটি উজ্জ্বল ধারনা কে সীমিত গেসচার প্রয়োগ করেও সেটি জনপ্রিয় করে তোলা যায়। যেমন ফেসবুক বা whatsapp দেখলেই বুঝবেন যেখানে খুবই সীমিত গেসচার রাখা হয়েছে।\nএকটি এপ্লিকেশন ব্যবহারের সময় ব্যবহারকারী সেটি ব্যবহার সম্পর্কে স্বচ্ছ ধারনা থাকা খুবই জরুরি। তারা কি চাইছে এবং এটি ব্যবহারে তারা কি সুবিধা পেতে পারেন সেটিও বুঝতে হবে।\nডিজাইনের মানে সমতা বজায় রাখা\nএটি আগেও বলা হয়েছে যে একজন ব্যবহারকারী একটি ইউজার ইন্টারফেসে কি চাইছে সেটি তাকে জানতে হবে।\nপ্রাথমিক ভাবে মান নির্ণয় এর ক্ষেত্রে Android by Google এবং iOS by Apple একটি ভালো উদাহরণ।\nএভাবেই ইউজার ইন্টারফেস ভুল করে হলেও কোন গ্রাহকের সমস্যা তৈরি করে তার কাজকে কঠিন করে না।\nএকটি সৃজনশীল ইউজার ইন্টারফেস বানানো খুবই সহজ।\nকার্যকরী এবং ব্যবহার উপযোগী ইন্টারফেস সম্পূর্ণ আলাদা প্রেক্ষাপট।\nতাহলে যা শিখলাম সেটিকে আবার একটু মনে করে নেই\nএই টিপস গুলো উন্নত ডিজিটাল কোম্পানিগুলো অনুসরণ করে থাকে। যেমন গুগোল ও অ্যাপল।এবং একই সাথে তারা সমস্যা সমাধানে নতুন নতুন উদ্ভাবন ঘটিয়ে তাদের গ্রাহকদের চাহিদা পূরণে কাজ করে যাচ্ছে।


হাদিসের আলোকে কোরবানির পশু জবাইয়ের নিয়ম\nপ্রকাশ: ১৩ জুলাই ২০২১, ০৮:৩৮ পিএম\nকোরবানির গরু নিয়ে যাওয়ার দৃশ্য\nএই কোরবানি মহানবী (সা.) নিজ হাতে করতেন। আনাস ইবনে মালেক (রা.) থেকে বর্ণিত, তিনি বলেন, ‘আমি রাসুলুল্লাহ (সা.)-কে তার কোরবানির পশুর উপর পা দিয়ে চেপে ধরে নিজ হাতে কোরবানি করতে দেখেছি।’ (ইবনে মাজাহ, হাদিস : ৩১৫৫)\nকোরবানি আল্লাহর প্রতি আনুগত্যের বিনম্র প্রকাশ। আল্লাহর বান্দা হিসেবে উচিত ছিল নিজের জীবন আল্লাহর জন্য উৎসর্গ করা। কিন্তু সেটি সম্ভব না হলে অন্তত নিজের উপার্জিত অর্থে কেনা পশু (প্রাণ) আল্লাহর জন্য উৎসর্গ করাই কোরবানির মূল কথা। কিন্তু সে ক্ষেত্রেও ইসলামের নির্দেশনা হলো, পশুর উপর মানবিকতা ও দয়ার্দ্রতা প্রকাশ করতে হবে।\nঅনেক সময় দেখা যায়, আগেভাগে গোশত খাওয়ার জন্য ঈদের নামাজের আগেই কোরবানি করে ফেলা হয়। অথচ ঈদের নামাজের আগে কোরবানি করলে কোরবানি হবে না। জুনদুব (রা.) থেকে বর্ণিত, ‘নবী করিম (সা.) কোরবানির দিন (প্রথমেই) নামাজ আদায় করেন। তারপর তিনি খুতবা দেন। এরপর (কোরবানির পশু) জবেহ করেন। তিনি ঘোষণা দেন—নামাজের আগে যে ব্যক্তি পশু জবেহ করবে, তাকে নামাজের পর আরেকটি পশু জবেহ করতে হবে...।’ (বুখারি, হাদিস : ৯২৮, ৬৮৮৪)


১ মিনিট আগের আপডেট ; বিকাল ০৫:৪৬ ; শনিবার ; জুলাই ২০, ২০১৯\nপ্রকাশিত : ০৯:৩৬, মার্চ ১৮, ২০১৬ | সর্বশেষ আপডেট : ০৯:৪৪, মার্চ ১৮, ২০১৬\n১২ বছরের সিয়ামকে জিজ্ঞেস করা হলো সারারাত ফেসবুকে কি করো? আনলিমিটেড ফান। বাসায় কিছু বলে না? জানেই না। জানে না কীভাবে? বাবা-মা রাত করে বাসায় আসে, এসে দেখে আমি ঘুমিয়ে পড়েছি। কিন্তু ফোনে ইউজ করি। আমার ক্লাসের কোচিং এর সব বন্ধুরাই থাকে। কী নিয়ে আলাপ করো, একটু লাজুক হাসি হেসে বলল, অনেককিছু। মেয়েদের নিয়ে ফান করি। ওরা যে আমাদের মতো শক্তিশালী না এগুলো নিয়ে ফান কার্টুন ভিডিও বানায় বড় ভাইয়েরা সেগুলো দেখি। আমাদের সিক্রেট অনেক পেজ আছে।\nআজকালের নিম্নমধ্যবিত্ত থেকে উচ্চবিত্ত সবার শিশুদের হাতে স্মার্ট ফোন তুলে দেওয়া এবং ইন্টারনেটের অবাধ ব্যবহার শিশু কিশোরদের কাছ থেকে দূরে রাখতে হবে এমনটা এযুগে বলা সম্ভব না। কিন্তু এর মধ্যে আপনার শিশু কোন বয়সে কোনটা করবে তার দিকনির্দেশনা দেওয়ার কোনও না কোনও জায়গাতো থাকতে হবে। আপনার ৯ বছর বয়সী মেয়ে বা ছেলে পর্নোগ্রাফি দেখলে তাকে বুঝাতে হবে এটা যৌনসম্পর্কের উদাহরণ না। এই দায়িত্বটা কতটা পালন করেন আজকালের অভিভাবকরা। আর করলেও নয়বছরের মস্তিস্ক আপনার পরিণত বয়সের ব্যাখ্যা বুঝবে কিনা সেটা একবার ভাববেন কি?\nআমরা শৈশব কেড়ে নিয়েছি ওদের। শিশুরা মেশে বাবা মায়ের বন্ধুদের সাথে। তার জন্য রাখিনি তাদের নিজেদের জগত। ফেসবুকে তারা যাদের সাথে যোগাযোগ করছে তারা সমবয়সী না। এমনকি বড়দের সাথে মিশতে নিজেকে বড় বানিয়ে নিয়ে মিশছে। এই সমস্যাগুলোর সমাধান না হলে শিশুতোষ বলে যে সময়টা তার জীবনের জন্য জরুরি, সেটা সে হারাবে। হারিয়ে ফেলছে প্রতিনিয়ত। সব বাবা-মা একরকম তা বলছি না। কিন্তু বড় অংশ যখন সেইদিকে যান তখন সমাজে যারা গড্ডালিকা প্রবাহে গা ভাসান না তারা হঠাৎই নিজেদের এলিয়েন ভাবতে থাকেন।\nশেষ করি একটা গল্প দিয়ে। একদেশে এক রাজাকে তার এক চ্যালা বুদ্ধি দিলো: রাজা মশাই, আপনি মানুষ, আপনি সেরা। অন্যরাও যদি মানুষ হয় তাহলে কি করে আপনি আলাদা? রাজার মনে ধরলো কথাটা। এখন উপায়? মোসাহেব কহিলেন, সামনের বৃষ্টিতে সবাইরে বাধ্যতামূলক ভিজতে হবে, আর এই পানি গায়ে লাগলে সবাই শুয়োরে পরিণত হবে। রাজা মশায় একাই মানুষ। তেমনই হলো। এরপর চারপাশে শুয়োর ঘোরে, রাজা মশায় মানুষ। রাজা একাকিত্বে ভোগেন, কাঁদেন, মানুষ হিসেবে গর্ব বোধ করেন কিন্তু সঙ্গীতো কেউ নেই। একসময় একটা বটগাছের নিচে জমে থাকা বৃষ্টির পানি গায়ে মেখে রাজা মশায়ও শুয়োর হয়ে তার একাকিত্ব ঘোচান। রাজার মতো ‘আমার গায়ে না লাগলেই হলো’ ভাবনা বাদ দিয়ে সবাইকে নিয়ে ভাবার এখনই সময়। সমাজ ভাঙছে।\nবিষয়: উদিসা ইসলাম\nগুপ্তচর থেকে ডিজিটাল গুপ্তচর\nঈদ গেলো গেলো রব কেন!\nসাম্প্রতিক শিশু হত্যা প্রসঙ্গে


শিব এবং শক্তি: কিভাবে ৫৪টি শক্তি স্থলের উৎপত্তি হয়েছিল\nসদগুরু একটি কাহিনী বলছেন , কিভাবে সতী নিজেকে যজ্ঞের আগুনে দাহ করেছিলেন যখন তাঁর পিতা শিবকে অপমান করেছিলেন এবং কিভাবে নিরাশ শিব সতীর গলিত দেহটি নিয়ে ঘুরতে থাকেন । সতীর মৃতদেহের টুকরোগুলি অনেক জায়গায় ছড়িয়ে পড়ে, যার থেকে জন্ম হয় ৫৪ শক্তি স্থলের।\nসদগুরু: যখন আমরা যখন আমরাবলি, এটা বিশ্বকে ধ্বংস করা নয়, এটা আপনার সৃষ্ট জগৎকে ধ্বংস করার ব্যাপারে। আপনার দুনিয়া কেবল অতীতের অভিজ্ঞতা ও অনুভুতির সঞ্চয়। আপনার দুনিয়া অতীতের অভিজ্ঞতা দিয়ে তৈরী। অতীত হলো যা মৃত। এটা শুধু ভ্রম হিসেবে থেকে যায় আর আপনার চিন্তাধারার মাধ্যমে ধীরে ধীরে বর্তমানেও চলে আসে এবং আপনার বাসনার মাধ্যমে এটি আপনার ভবিষ্যতে নিজেকে প্রতিফলিত করে।\nযদি আপনি এই সৃষ্টির মাহাত্ম্য জানতে চান সেটা শুধুমাত্র এই বর্তমান মুহূর্ত দিয়ে বোঝা সম্ভব; যেটা এখানে,এই মুহূর্তে।\nযদি চিন্তা না থাকতো তাহলে অতীত বর্তমানে আসতে পারতো না। চিন্তন এক ভ্রম এবং বাসনা হ'ল দ্বিগুন ভ্রম কারণ বাসনা নিরন্তর অতীতকে ভবিষতে প্রতিফলিত করছে। অতীতে আপনি যা কিছু জেনেছেন, আপনি যেটা তার চেয়ে ভালো মনে করেন, সেরকম কিছুর জন্যই আপনি বাসনা করেন। যদি আপনি এই সৃষ্টির বিশালতা জানতে চান সেটা শুধুমাত্র এই বর্তমান মুহূর্ত দিয়েই বোঝা সম্ভব; সেটা হল এখানে,এই মুহূর্তে। এটাই একমাত্র দ্বার। যদি আপনি অতীত কে নিয়ে আসেন তাহলে আপনি অলীক কল্পনা করতে শুরু করেন। আপনি যদি 'যার অস্তিত্ব নেই এমন কিছু' দিয়ে ভবিষ্যতের আর একটি ভ্রম সৃষ্টি করেন, তখন ভ্রমটি এতটাই সম্পূর্ণ হয়ে যায় যে জীবনের অভিজ্ঞতায় বাস্তবের আর কোন স্থান থাকে না।\nপরম স্থিরতায় কোন অতীত নেই। আবার পরম গতিতেও কোন অতীত নেই। সৃষ্টি ও সৃষ্টির উৎসে পৌঁছোবার জন্য এই দুটি মৌলিক পথের খোঁজ শিব দিয়েছেন। তাই তাকে ক্রমাগত দেখানো হয়েছে হয় উন্মত্ত নর্তক হিসেবে অথবা তপস্বী হিসেবে যিনি একেবারে স্থির।\nসতীর সাথে শিবের বিয়ে দেওয়ার ষড়যন্ত্র;\nযোগিক লোককথায় এরকম বলা হয় যে শিব স্থিরতা থেকে নৃত্যে এবং নৃত্য থেকে স্থিরতার দিকে চলে যেতেন। ত্রিজগতের অন্য সকলে, গন্ধর্ব, যক্ষ এবং দেবতারা, সকলেই আশ্চর্য ও মন্ত্রমুগ্ধ হয়ে তাঁকে দেখতে লাগলেন। তারা এই চরম গতি এবং পরম স্তব্ধতা উপভোগ করতেন কিন্তু তাঁর অভিজ্ঞতার প্রকৃতি সম্পর্কে তাদের কোনও ধারণা ছিল না। তাঁরা এর স্বাদ পেতে চাইলেন।\nতিনি যে অভিজ্ঞতার মধ্যে দিয়ে যাচ্ছিলেন সেটাকে তাঁরা কীভাবে আয়ত্ত করতে পারেন, তার জন্য পরিকল্পনা করতে শুরু করলেন।\nমন্ত্রমুগ্ধ থেকে তারা আগ্রহী হলেন। আগ্রহ থেকে তাঁরা শিবের আরও কিছুটা কাছাকাছি যাওয়ার চেষ্টা করলেন, তবে তাঁরা তাঁর নৃত্য এবং তার স্থিরতার তীব্রতা সহ্য করতে পারলেন না।\nশিব যে অভিজ্ঞতার মধ্যে দিয়ে যাচ্ছিলেন তাঁরা সেটা আয়ত্ত করার জন্য পরিকল্পনা এবং প্রয়োগ করতে শুরু করলেন। তাঁরা একটি সম্মেলন ডাকলেন, যা ক্রমশ একটি ষড়যন্ত্রে পরিণত হলো। তাঁরা ঠিক করলেন, কোনওভাবে শিবের বিয়ে দিতে হবে। “আমাদের পক্ষ থেকে একজন দরকার যিনি আমাদের বলতে পারবেন যে এই ধরনের পরম অভিজ্ঞতার ভিত্তি কী, এইরকম উচ্ছ্বাস এবং একই সাথে মৃত্যুর মতো স্থিরতা । তিনি দুটোই উপভোগ করছেন বলে মনে হচ্ছে। আমাদের একজন ভেতরের লোক দরকার"।\nঅনেক কিছুই ঘটেছিল - আমি ষড়যন্ত্রের পুরো বিবরণে যাব না, কারণ এটি একটি বিশাল ষড়যন্ত্র। আপনি যদি শিবের অভ্যন্তরীণ অবস্থার কথা জানতে চান, তবে এর জন্য একটি অসাধারণ ষড়যন্ত্র দরকার, যা তারা পরিকল্পনা, প্রয়োগ এবং সম্পাদিত করেছিলেন। সুতরাং তাঁরা শিবকে সতীর সাথে বিবাহ বন্ধনে আবদ্ধ করলেন। . তিনি আত্মসমর্পণ করলেন এবং সম্পূর্ণভাবে মগ্ন হয়ে তাঁর প্রতি গভীরভাবে অনুরক্ত হলেন।\nসতীর পিতা শিবকে অপমান করেছিলেন।;\nতিনি সতীকে তাঁর জীবনের অংশ করে নিয়েছিলেন, কিন্তু সতীর পিতা দক্ষ তার জামাই শিবকে ঘৃণা করতেন। কারণ তাঁর জামাতা শিব রাজা নন, তিনি ভাল পোষাক পরেন না, ছাইভস্ম মেখে থাকেন, তিনি মানুষের মাথার খুলিতে করে খাবার খান, তাঁর সমস্ত সঙ্গীরা হলেন সমস্ত ধরণের দানব এবং প্রেত এবং অদ্ভুত প্রাণী। তিনি সর্বদা হয় ধ্যানমগ্ন, নয়তো নেশায় মত্ত । হয় সে চোখ বন্ধ করে আছে বা সে পাগলের মত নাচছে। এরকম জামাই নিয়ে গর্বিত হওয়ার মতো বা সঙ্গে নিয়ে ঘুরে বেড়ানোর কিছু নেই।\nকিছু সময় পরে, দক্ষ একটি মহান যঞ্জানুষ্ঠান করতে চেয়েছিলেন যার জন্য তিনি প্রত্যেক রাজা, দেবতা এবং যক্ষদের আমন্ত্রণ করেছিলেন। তবে তিনি শিবকে আমন্ত্রণ করেননি। শিব এবং সতী জঙ্গলে বসে ছিলেন এবং অনুরাগ বসত সতী তাকে বন থেকে আনা ফল খাওয়ানোর চেষ্টা করছিলেন, কারণ তারা এসবই খেতেন। তাদের কোনও বাড়ি বা রান্নার জন্য সঠিক ব্যবস্থা ছিল না, তাই তারা কেবল ফল এবং যা কিছু নৈবেদ্য হিসাবে আসত তাই খেতেন।\nতখন তিনি দেখতে পেলেন প্রচুর লোকজন ও যান চলাচল , সেরা রথ, সমস্ত রাজা, দেবদেবীরা পুরোপুরি সজ্জিত হয়ে কোথাও যাচ্ছেন। তখন তিনি শিবকে জিজ্ঞাসা করলেন, “এটা কি? সবাই কোথায় চলেছে? ” শিব বললেন, “তাতে কিছু যায় আসে না। তারা যেখানে যাচ্ছে সেখানে আমাদের যাওয়ার কোন দরকার নেই। ” কিন্তু তিনি খুব উৎসুক হয়ে উঠলেন। “সবাই কোথায় যাচ্ছে? তারা কি সুন্দর পোষাক পরেছে দেখুন। কি হচ্ছে?" তিনি বললেন, “চিন্তা করনা, আমরা এখানে ভাল আছি। তুমি কি সুখী নও? না, তুমি আনন্দে আছো, ওদের নিয়ে চিন্তা করনা। ” কারণ তিনি জানেন যে কী ঘটছে।\nকিন্তু তাঁর কৌতূহল এবং স্ত্রীসুলভ উত্তেজনা তাকে কেবল সেখানে বসে গাছের ফল উপভোগ করতে দিল না। তিনি উঠে গেলেন এবং একটি রথ থামিয়ে তাদের জিজ্ঞাসা করলেন, “তোমরা সবাই কোথায় যাচ্ছ?” তারা বলল, “তুমি কি জান না? তোমার পিতা এক বিশাল যজ্ঞের আয়োজন করেছেন - একটি আহুতি - এবং তিনি আমাদের সকলকে আমন্ত্রণ জানিয়েছেন। তুমি কি আসছ না? ” যখন তিনি জানতে পারলেন যে তাঁকে ও তাঁর স্বামীকে আমন্ত্রণ জানানো হয়নি, তখন তিনি সম্পূর্ণরূপে আত্মহারা হয়ে গেলেন। তিনি অপমানিত বোধ করলেন। তিনি ভেবেছিলেন এটি শিবের জন্য অন্যায় । তিনি শিবকে বললেন, “আমি বাবার কাছে যাচ্ছি। কেন তিনি এই কাজ করলেন? " শিব বললেন, " আমার এতে কিচ্ছু যায় আসে না। তুমি কেন উত্তেজিত হচ্ছো? আমরা এখানে ভাল আছি। আমরা কেন তাঁর যজ্ঞে যাব? ”\nকিন্তু আমন্ত্রিত না হওয়ার এই অপমান তাকে খুবই আঘাত দিয়েছিল। তিনি বললেন, “না, আমাকে যেতেই হবে। নিশ্চয়ই কোন ভুল হয়েছে। হয়ত আমন্ত্রণটি হারিয়ে গেছে। এটা হতে পারে না, তারা কীভাবে আপনাকে এবং আমাকে আমন্ত্রণ না জানাতে পারে ? আমি তার মেয়ে। কিছু ভুল হয়ে থাকবে। আমি নিশ্চিত তিনি এই কাজ করবেন না। আমার বাবা সেরকম নন। ” শিব বললেন, “যেও না।” কিন্তু তিনি শুনলেন না এবং তিনি গেলেন।\nসতী যজ্ঞের আগুনে নিজেকে দগ্ধ করলেন\nতিনি যখন অনুষ্ঠানে গেলেন, তিনি তাঁর সমস্ত বোন এবং সকল গন্যমান্য ব্যক্তিদের সেখানে দেখলেন, তারা পুরোপুরি সুসজ্জিত হয়ে এসেছিলেন। তবে তিনি তার সাধারণ পোশাক পরেই এসেছিলেন, যেটা পরে তিনি পাহাড়ে থাকতেন। তাই লোকেরা তাকে উপহাস করলো এবং হাসাহাসি করতে লাগল। তারা জিজ্ঞাসা করল, “তোমার ছাই -ভস্ম মাখা স্বামী কোথায় ? সেই লোকটি কোথায় যে না-. জানে কত দিন ধরে চুল আচড়াই নি?"\nযঞ্জের আগুন জ্বলছিল। তিনি এতে হেঁটে প্রবেশ করলেন এবং নিজেকে দগ্ধ করলেন ।\nতিনি সে সব উপেক্ষা করে বাবার সাথে দেখা করতে গেলেন, তখনও এই ভাবছেন যে এরমধ্যে অবশ্যই কিছু ভুল থাকতে পারে। তিনি যখন তাকে খুঁজে পেলেন, দক্ষ খুব রেগে গেলেন। কিন্তু তিনি জিজ্ঞাসা করলেন, "আপনি কীভাবে শিবকে আমন্ত্রণ জানাননি ?" তারপরে দক্ষ শিবের প্রতি সব সম্ভাব্য উপায়ে কটুক্তি করলেন এবং বললেন, “আমি কখনই তাকে আমার বাড়িতে পা রাখতে দেব না।"\nতিনি অত্যন্ত ভেঙে পড়লেন। হোমাগ্নির আগুন জ্বলছিল। তিনি এতে হেঁটে প্রবেশ করে নিজেকে দগ্ধ করলেন । নন্দী এবং আরও কয়েকজন যারা তাঁর অনুসরণ করেছিলেন , তারা যখন এটা ঘটতে দেখল, তখন তারা এতটাই ভয় পেয়ে গেল যে তারা দৌড়ে শিবের কাছে গিয়ে তাঁকে জানাল যে সতী হোমাগ্নির আগুনে নিজেকে দগ্ধ করেছেন, কারণ দক্ষ তাঁকে অপমান করেছিলেন।\nশিব বীরভদ্রকে সৃষ্টি করলেন;\nশিব কিছুক্ষন স্থির হয়ে বসে থাকলেন। তারপর তিনি আগুনে পরিণত হন। তিনি প্রচন্ড ক্রোধে উঠে পড়লেন। শিব তাঁর জটা থেকে একগোছা চুল ছিঁড়ে পাশের পাথরের উপরে আছড়ে মারলেন এবং এক শক্তিশালী সত্তার জন্ম দিলেন যার নাম বীরভদ্র। তিনি বীরভদ্রকে বলেছিলেন, “যাও এই যজ্ঞ নষ্ট করে দাও। কাউকে ছাড়বে না, এমন কি দক্ষকেও নয়। যারা যারা এই যজ্ঞের সাথে জড়িত, তাদের সকলকে ধ্বংস কর ” বীরভদ্র পুরো ক্রোধে যজ্ঞটিকে নষ্ট করে, প্রত্যেককেই হত্যা করলেন এবং সর্বোপরি দক্ষকেও বধ করলেন ।\nশক্তিপীঠ গুলির জন্ম\nতাঁর দেহের প্রতিটি অঙ্গ পড়ে যাওয়ার সাথে সাথে সেখানে শক্তির একটি গুণ প্রতিষ্ঠিত হয়েছিল। এগুলিই ভারতের প্রধান দেবী মন্দির।\nতখন শিব এসে, সতীর অর্ধদগ্ধ দেহটি তুলে নিলেন এবং তাঁর দুঃখ বর্ণনাতীত ছিল। তিনি তাকে তার কাঁধে নিয়ে হাঁটতে শুরু করলেন । তিনি প্রচন্ড ক্রোধ ও শোকের মধ্যে দিয়ে চললেন। তিনি দেহটিকে নীচে রাখবেন না, আগুনেও সেটা দগ্ধ করবেন না বা তাকে মাটি চাপাও দেবেন না। তিনি হাঁটতে থাকলেন। তিনি চলতে চলতে সতীর দেহটি পচতে শুরু করল এবং এটি পচার সাথে সাথে অনেকগুলি টুকরোতে পরিণত হল এবং নিচে ৫৪ টি বিভিন্ন জায়গায় পড়ল। এই ৫৪ টি স্থান ভারতে শক্তি স্থল হিসাবে পরিচিত। তাঁর দেহের প্রতিটি অঙ্গ পড়ে যাওয়ার সাথে সাথে সেখানে শক্তির এক একটি গুণ প্রতিষ্ঠিত হয়েছিল। এই সব গুলিই হল ভারতের প্রধান দেবী মন্দির।\nতাদের মধ্যে তিনটি গোপনীয় বলে মনে করা হয় এবং সেগুলি কোথায় রয়েছে তা কয়েক জন ব্যতীত কেউ জানে না, তবে ৫১টি জনগণের কাছে পরিচিত।


Publish Date : 2017-02-05, Publish Time : 19:55, View Count: 652 10 months ago\nবয়স মাত্র পাঁচ তার৷ আর পাঁচটা শিশুর মতোই স্কুলে যায়, লেখাপড়া করে, বন্ধুদের সঙ্গে খেলাধূলার পাশাপাশি পরিবারের সঙ্গে সময় কাটায় ছোট্ট রায়ান৷ কিন্তু এতকিছুর পরেও মাসের শেষে মাস গেলে ৬.৫ কোটি টাকা রোজগার করে এই ছোট্ট ছেলেটি৷\nকিন্তু কী করে রাতারাতি কোটিপতি হয়ে উঠেছে সে? এমনিতে সে দুধের শিশু হলে হবে কী? ছোট্ট রায়ান নিজের ইউটিউব ভিডিও মারফত ইতিমধ্যেই বানিয়ে ফেলেছে নিজের পরিচিতি৷\nইউটিউব চ্যানেল ‘রায়ান টয়েস রিভিউ’ ইতিমধ্যেই পেয়েছে ৫.৫ মিলিয়ন দর্শক৷ রায়ান এবং তার পরিবারের সদস্যরা একত্রিত হয়ে এই ভিডিওতে নানা ধরনের খেলা নিয়ে কথা বলে৷ বিভিন্ন ব্লগ, খেলার সরঞ্জাম এবং ভিডিও মারফত এই চ্যানেলটি দর্শকদের মনোরঞ্জন করে৷ আর এই কাজের মাধ্যমে বহু দর্শকের মন জয় করেছে ছোট্ট রায়ান৷\nপাঁচ বছরের এই খুদের একটা সময় বড় দুঃখ ছিল৷ তারও অন্য বাচ্চাদের মতো ইউটিউবে নিজেকে দেখার শখ ছিল৷ আর সেই শখপূরণ করতেই তার বাবা ও মা ইউটিউব চ্যানেল খোলার সিদ্ধান্ত নেয়৷ আর রাতারাতি বিখ্যাত হয়ে যায় আদরের রায়ান৷